
تعارف

بڑی وراثت  والے خاندانوں میں بہن بھائی اکثر اس بات پر ایک دوسرے کے ساتھ کشمکش کرتے ہیں کہ سب سے بڑا حصہ کسے ملے گا۔ جب ورثہ ایک نسل سے دوسری نسل کو منتقل کرنے کا وقت آتا ہے، تو وہ بھائی اور بہنیں بھی جو کبھی ایک دوسرے سے گہرا پیار کرتے تھے، اس قدر تقسیم ہو سکتے ہیں کہ صرف خدا ہی محبت کے ان بندھنوں کو دوبارہ قائم کر سکتا ہے۔ پیدائش کی کتاب ہمیں سکھاتی ہے کہ اسرائیل کے بزرگوں، یوسف اور اس کے بھائیوں کے خاندان کا بھی یہی حال تھا۔ اپنے باپ، یعقوب کے ورثے پر ان کی دشمنی اس قدر تلخ ہو گئی تھی کہ اسے حل کرنا ناممکن معلوم ہوتا تھا۔ لیکن جیسا کہ ہم اس سبق میں دیکھیں گے، خدا نے یوسف اور اس کے بھائیوں میں صلح کروا دی اور ان کے درمیان محبت کے بندھن دوبارہ استوار کر دیے۔ اس حل نے پورے عہد نامہ قدیم میں اسرائیل کے بارہ قبیلوں کے درمیان تعلقات کے لیے ایک راستہ متعین کر دیا۔ اور یہ آج بھی مسیح کے پیروکاروں کے درمیان تعلقات کی رہنمائی کرتا ہے۔
توریت پر یہ سبق پیدائش کی کتاب کے اس حصے کے لیے وقف ہے جو "یوسف اور اس کے بھائیوں" سے متعلق ہے۔ ہم پیدائش 2:37–26:50 کا تفصیل سے جائزہ لیں گے  ۔ یہ یوسف کے اپنے  بھائیوں کے ساتھ کشیدہ تعلقات کی کہانی ہے، ۔ اپنے اصل موضوع کی طرف مڑنے سے پہلے، پیدائش کی کتاب کے بنیادی مواد پر نظر ڈالنا مددگار ثابت ہوگا۔ دیگر اسباق میں، ہم نے دیکھا ہے کہ پیدائش کی کتاب  تین اہم حصوں میں تقسیم ہوتی ہے۔ ہر حصہ خاص طور پر موسیٰ کے اصل اسرائیلی قارئین کو مخاطب کرنے کے لیے ترتیب دیا گیا تھا۔ پہلا حصہ قدیم تاریخ (Primeval History) سے متعلق ہے، جو پیدائش 1:1–9:11 میں ملتی ہے۔ اس حصے میں، موسیٰ نے اسرائیلیوں کو دکھایا کہ ملکِ کنعان کے لیے ان کی بلاہٹ دنیا کی قدیم ترین تاریخ میں خدا کے کاموں سے قائم ہوئی تھی۔ دوسرا حصہ پیدائش 10:11–1:37 میں بزرگوں کی ابتدائی تاریخ کو بیان  کرتا ہے۔ یہاں، موسیٰ نے اس نکتہِ نظر کو واضح کیا کہ کس طرح ابرہام، اضحاق اور یعقوب کی زندگیوں نے ان مسائل پر بات کی جن کا سامنا اسرائیلیوں کو موعودہ زمین کے راستے میں تھا۔ اور تیسرا حصہ، بزرگوں کی بعد کی تاریخ، جو پیدائش 2:37–26:50 میں ہے، یوسف اور اس کے بھائیوں کی کہانی بیان کرتا ہے۔ ہمارا سبق پیدائش کے اسی آخری حصے پر توجہ مرکوز کرے گا۔
جیسا کہ ہم دیکھیں گے، پیدائش کے اس حصے میں موسیٰ کے مقصد میں اس کے اصل قارئین کے لیے بہت سے اسباق شامل تھے۔ لیکن عمومی طور پر:
یوسف اور اس کے بھائیوں کی کہانی نے اسرائیل کے قبیلوں کو سکھایا کہ جب وہ موعودہ زمین کی فتح اور آباد کاری   کریں تو باہمی ہم آہنگی کے ساتھ کیسے رہنا ہے۔
یوسف اور اس کے بھائیوں پر ہمارا سبق دو اہم حصوں میں تقسیم ہوگا۔ اول، ہم ان ابواب کی ساخت اور مواد کا جائزہ لیں گے کہ کس طرح ان کا ادبی ڈیزائن اور موضوع ایک دوسرے کے ساتھ جڑے ہوئے ہیں۔ دوم ، ہم ان بہت سے بڑے موضوعات پر نظر ڈالیں گے جن پر موسیٰ نے اسرائیل کے قبیلوں کے لیے زور دیا اور یہ  بھی ،کہ یہ موضوعات جدید مسیحیوں پر کیسے لاگو ہوتے ہیں۔ آئیے پیدائش کے اس حصے کی ساخت اور مواد پر نظر ڈالنے سے آغاز کرتے ہیں۔


ساخت اور مواد

یوسف اور اس کے بھائیوں کی کہانی سے واقف ہر شخص جانتا ہے کہ اس میں بہت سے کردار، مختلف ثقافتی ماحول اور کئی پیچیدہ ضمنی کہانیاں (subplots) شامل ہیں۔ یہ خصوصیات اتنی پیچیدہ ہیں کہ تفصیلات میں کھو جانا اور اس مجموعی ادبی ساخت کو نظر انداز کر دینا آسان ہے جس نے اس سب کو جوڑ کر رکھا ہوا ہے۔ لیکن اس بات پر توجہ دینا کہ ان ابواب کی ساخت اور مواد کس طرح مل کر کام کرتے ہیں، خاص طور پر اہم ہے کیونکہ یوسف اور اس کے بھائیوں کا احوال ایک ایسا  ڈرامہ جس کے واقعات آپس میں جُڑے ہوئے ہیں۔
پیدائش 2:37–26:50 کی موسیٰ کی پیشکش ایک مربوط، پانچ مرحلہ وار ڈرامہ تشکیل دیتی ہے:
· ابتدائی مسئلہ: پیدائش 37:2-36 میں، جو یوسف کی حکمرانی کے امکان پر بزرگوں کی باہمی نااتفاقی کو پیش کرتا ہے۔
· دوسرا    7:41–1:38 میں، جو یوسف کی خطرہ بنتی ہوئی حکمرانی—مصر میں اس کے اقتدار کے عروج—پر توجہ مرکوز کرتا ہے۔
· تیسرا مرحلہ  12:47–1:42 میں، جو اس ڈرامے کا اہم موڑ (Turning Point) ہے۔ یہ مصر میں بزرگوں کی صلح اور دوبارہ اتحاد سے متعلق ہے۔
· چوتھا مرحلہ    47: 13- 27 میں، جو مصر میں یوسف کی ہمدردانہ اور فیاضانہ خدمت (حکمرانی) کا بیان  ہے۔
· حتمی حل  47:28 – 50 : 26 میں، جو یوسف کی حکمرانی کے تحت بزرگوں کی باہمی ہم آہنگی کو بیان کرتا ہے۔
حالیہ دہائیوں میں، بہت سے مفسرین نے یہ دکھانے کی کوشش کی ہے کہ پیدائش کے یہ ابواب ایک وسیع ہم مرکز تزادی داستان  تشکیل دیتے ہیں۔ تزادی سے مراد ہے:
ایک ادبی ساخت جس میں مرکزی نکتے سے پہلے اور بعد کے حصے ایک دوسرے کے متوازی ہوتے ہیں یا ایک دوسرے کا توازن برقرار رکھتے ہیں۔
ایسی زیادہ تر کوششیں اس نکتہِ نظر کو ضرورت سے زیادہ کھینچتی ہیں۔ لیکن وہ ایک بڑے پیمانے پر ڈرامائی توازن کی طرف اشارہ ضرور کرتی ہیں جو یوسف اور اس کے بھائیوں کے پورے بیان میں ربط پیدا کرتا ہے۔
یہ دیکھنا مشکل نہیں کہ عمومی طور پر، یہ احوال بزرگوں کی نااتفاقی سے شروع ہوتا ہے، اور ڈرامے کے حتمی حل میں بزرگوں کی ہم آہنگی پر ختم ہوتا ہے۔ مصر میں یوسف کی تہدیدی حکمرانی   کی اُٹھان ، مصر میں یوسف کی فیاضانہ حکمرانی   کے ساتھ توازن پیدا کرتی ہے۔ اور اہم موڑ    —یعنی نااتفاقی اور خطرے سے فیاضی اور ہم آہنگی کی طرف منتقلی—وہ صلح اور دوبارہ اتحاد ہے جو مصر میں ہوتا ہے۔ ہم ان واقعات کا اسی ترتیب سے جائزہ لیں گے جس طرح موسیٰ نے انہیں پیش کیا ہے۔ لیکن اس بنیادی ڈرامائی توازن کو سمجھنے سے ہمیں  یوسف اور اس کے بھائیوں کی کہانی کی تفصیلات کا جائزہ   لینے میں مدد ملے گی۔
یوسف اور اس کے بھائیوں کی کہانی کا مواد پیدائش کے کسی بھی دوسرے حصے کے مقابلے میں زیادہ ادبی پیچیدگی ظاہر کرتا ہے۔ اس میں کرداروں کی ایک طویل فہرست ہے اور ان میں سے بہت سے کرداروں کو تین جہتی اور بدلتے ہوئے کرداروں کے طور پر پیش کیا گیا ہے۔ مناظر کو بڑی وضاحت سے بیان کیا گیا ہے۔ طنز، مزاح اور المیہ پوری کہانی میں نظر آتے ہیں۔ بیانیہ واقعات کے بہت سے ایسے غیر متوقع موڑ پر مشتمل ہے جو دوسرے واقعات کو یاد دلاتے اور ان کی پیش گوئی کرتے ہیں۔ اس طرح، پیدائش کا یہ حصہ اصل اسرائیلی قارئین کو اس سے کہیں زیادہ سوچنے پر مجبور کرتا جتنا ہم اس سبق میں ممکنہ طور پر  جان سکتے  ہیں۔ چنانچہ، وقت کی بچت کی خاطر، ہم ہر باب کے مواد پر صرف چند تبصروں تک محدود رہیں گے۔
بزرگوں کی نااتفاقی (پیدائش 2:37-36)
موسیٰ نے پیدائش 2:37-36 میں اپنے بیانیے کا آغاز یوسف کی مستقبل کی حکمرانی پر بزرگوں کے درمیان نااتفاقی کے ابتدائی ڈرامائی مسئلے سے کیا۔ یہ افتتاحی باب دو حصوں پر مشتمل ہے جو مل کر یہ ظاہر کرتے ہیں کہ وقت کے ساتھ یوسف کے خاندان میں نااتفاقی کس طرح بدتر ہوتی گئی۔ پہلا حصہ، 2:37-11 میں، یہ واضح کرتا ہے کہ یوسف   کس طرح اپنے بھائیوں کو تیزی سے مشتعل  کرتا چلا گیا۔ اور دوسرا حصہ، آیات 12-36 میں، یہ بتاتا ہے کہ بھائیوں نے کس طرح یوسف کو غلامی میں بیچ دیا۔ آئیے دیکھیں کہ    یوسف نے اپنے بھائیوں کو کیسے  مشتعل کیا۔
یوسف نے بھائیوں کو مشتعل کیا
موسیٰ نے پہلے یوسف کو ایک نادان نوجوان کے طور پر پیش کیا جسے اس کا باپ پسند کرتا تھا۔ مثال کے طور پر، آیت 3 میں، یعقوب نے یوسف کو ایک بوقلمون  قبا دی جس نے اس کے بھائیوں کو حسد میں مبتلا کر دیا۔ آیت 4 ہمیں بتاتی ہے کہ " وہ اُس سے بُغض رکھنے لگے اور ٹِھیک طَور سے بات بھی نہیں کرتے تھے۔ " پھر ، یوسف نے دو مزید واقعات میں اپنے خاندان  کے سامنے  مستقبل کی بڑائی کے خوابوں کے بارے میں فخر کیا تو  معاملات  مزید خراب ہو گئے ۔ اس وجہ سے، آیت 5 اور آیت 8 دونوں میں، موسیٰ نے لکھا کہ یوسف کے بھائی "اس سے اور بھی زیادہ بغض رکھنے لگے۔" اور آیت 11 ہمیں بتاتی ہے، "اس کے بھائی اس سے حسد کرتے تھے۔"
یوسف اور اس کے بھائیوں کے درمیان نااتفاقی کی وجوہات میں سے... میں دو کا انتخاب کر سکتا ہوں۔ ایک یہ کہ اس کے باپ نے اس کے لیے سب سے خوبصورت قبا بنائی، اور اس قبا کو دیکھ کر دوسرے بھائیوں میں سے ہر ایک نے سوچا ہو گا، "کاش یہ مجھے ملتی ، اسے میرا ہونا چاہیے تھا۔" اور جب ہم اپنی طرف دیکھتے ہیں، تو ہمارے اس معاشرے میں بھی نااتفاقی موجود ہے کیونکہ کچھ لوگ بہتر زندگی گزار رہے ہیں اور ہم دوسروں میں نااتفاقی دیکھتے ہیں جو خود سے پوچھتے ہیں، "میں اس شخص جیسا کیوں نہیں ہوں؟" یہاں تک کہ چرچ میں بھی ایسا ہوتا ہے۔ ہم کسی کو دیکھتے ہیں جو بیمار ہے اور دوسرے تندرست ہیں، اور ہم خود سے پوچھتے ہیں، "ہم تندرست کیوں نہیں ہیں؟" چنانچہ، جب دوسروں کے پاس کچھ نہیں تھا تو یوسف کو بہترین چیز دینے سے کچھ نااتفاقی پیدا ہوئی۔ نمبر دو: انسانی فطرت کا بگاڑ۔ بھائی حاسد تھے، اور چونکہ ان کے بھائی کی قبا ان سے بہتر اور زیادہ خوبصورت تھی، وہ حسد کرنے لگے۔ اور ہم سب کے اندر حسد کا بیج موجود ہے۔ یہ صرف ان بھائیوں میں نہیں تھا، بلکہ ہم سب میں ہے۔ لیکن مسیحیوں کے طور پر ہمیں اسے سب سے پہلے پہچاننے کی ضرورت ہے اور یہ جاننے کی کہ یہ حسد کا گناہ ہے، تب ہی ہم اسے روک سکتے ہیں۔ 
 —ریورنڈ ڈاکٹر سیپرین کے. گوچیانڈا
یوسف کے بھائیوں کو مشتعل کرنے کے نتیجے میں پیدا ہونے والی نااتفاقی کو پیش کرنے کے بعد، موسیٰ 12:37-36 کے دوسرے حصے کی طرف آیا۔ یہ آیات ایک مختصر بیانیے پر مشتمل ہیں جو بتاتا ہے کہ بھائیوں نے کس طرح یوسف کو غلامی میں بیچ دیا۔

بھائیوں نے یوسف کو بیچ دیا
یہاں ہم دیکھتے ہیں کہ بھائیوں نے یوسف کو پکڑ لیا، اس کی قیمتی  قبا اتار لی، اور اسے مار ڈالنے کا منصوبہ بنایا۔ سب سے بڑے بھائی، روبن نے یوسف کو بچانے کی ناکام کوشش کی۔ لیکن آخر کار، یہ یہوداہ تھا جس نے دوسروں کو قائل کیا کہ انہیں یوسف کو مارنے کے بجائے غلامی میں بیچ دینا چاہیے۔ یہ واقعہ بھائیوں کی یعقوب کو دی گئی اس المناک اور جھوٹی رپورٹ کے ساتھ ختم ہوتا ہے کہ یوسف کو کسی جنگلی جانور نے پھاڑ کھایا ہے۔ بھائیوں نے یعقوب کو یوسف کی خون آلود قبا دکھائی، اور یعقوب شدید سوگ  میں ڈوب گیا۔
یہ دونوں واقعات مل کر اس ڈرامائی مسئلے کو متعارف کرواتے ہیں جو یوسف اور اس کے بھائیوں کی پوری کہانی کا رخ متعین کرتا ہے۔ یہ اسرائیل کے قبائلی بزرگوں کے درمیان المناک نااتفاقی کا آغاز تھا۔ یوسف کی مستقبل کی حکمرانی پر بزرگوں کی نااتفاقی کے اس ابتدائی مسئلے کے بعد، موسیٰ دوسرے مرحلے کی طرف بڑھا۔ 1:38–57:41 میں، موسیٰ نے یوسف کی تہدیدی (خطرہ بنتی ہوئی) حکمرانی کے عروج کے بارے میں بتایا۔

یوسف کی تہدیدی حکمرانی (پیدائش 1:38–57:41)
اس مرحلے میں، موسیٰ نے ڈرامائی طنز (irony) کا استعمال کیا اور اپنے قارئین کو ایسی بصیرت فراہم کی جو کہانی کے کرداروں کے پاس نہیں تھی۔ اول، یوسف کے بھائی—جن کی نمائندگی یہاں یہوداہ کر رہا ہے—کنعان میں رہتے تھے، بظاہر اس یقین کے ساتھ کہ انہوں نے یوسف کو خود پر برتری حاصل کرنے سے روک دیا ہے۔ لیکن، دوسرے کرداروں کے علم میں لائے بغیر، مصر میں دور کہیں یوسف کی حکمرانی بڑھ رہی تھی۔ خدا نے یوسف کی غلامی کو اس کے خاندان پر بڑائی   میں بدل دیا تھا۔
یوسف کی تہدیدی حکمرانی پر توجہ دو اہم حصوں میں  تقسیم  ہے۔ اول، 1:38-30 کنعان میں تمر کے خلاف یہوداہ کے گناہ کو بیان کرتا ہے۔ پھر، 1:39–57:41 میں، ہم مصر میں یوسف کی کامیابی کے بارے میں پڑھتے ہیں۔ آئیے کنعان میں یہوداہ کے گناہ پر نظر ڈالیں۔
کنعان میں یہوداہ کا گناہ (پیدائش 1:38-30)
یہوداہ اس باب میں مرکزِ نگاہ بن گیا کیونکہ اس نے، روبن کے بجائے، اپنے بھائیوں کو پچھلے واقعے میں یوسف کو قتل کرنے سے روکا تھا۔ چنانچہ، یہ حصہ یعقوب کے اس بیٹے کے اعمال کی نمائندگی کرتا ہے جس کا اپنے بھائیوں میں سب سے بلند مقام تھا۔ کنعان میں یہوداہ کے گناہ کا واقعہ 1:38-5 میں یہوداہ کے بیٹوں کی پیدائش  کے بیان  سے شروع ہوتا ہے۔ اخلاقی رنگ آیت 2 میں اس وقت واضح ہوتا ہے جب ہم یہ دیکھتے ہیں کہ یہوداہ نے ایک کنعانی عورت سے شادی کی۔
آیات 6-11 میں ہم یہوداہ کے بیٹوں اور تمر کا احوال دیکھتے  ہیں۔ پہلے، یہوداہ نے تمر کی شادی اپنے بڑے بیٹے عیر سے کی۔ جب عیر مر گیا، تو یہوداہ نے تمر اپنے دوسرے بیٹے اونان کو دے دی۔ بیوہ بھابھی سے نکاح (Levirate marriage) کی رسم، یا بے اولاد بیوہ کے  اپنے دیور سے نکاح کا  استثنا 5:25-10 میں حکم دیا گیا تھا۔ اِس سے   مر جانے والے  بھائی کے لیے وارث ملتا   ، اور اس کی بیوہ کی حفاظت  بھی ہوتی۔ لیکن آیت 9 میں، اونان نے تمر کو اولاد دینے سے انکار کر دیا۔ چنانچہ، آیت 10 میں، خدا نے اونان کی جان بھی لے لی۔ یہوداہ کو ڈر تھا کہ اس کا تیسرا جوان بیٹا، سیلہ، بھی اسی انجام کا سامنا نہ کرے۔ اس لیے، اس نے اسے تمر سے شادی کرنے کی اجازت دینے سے انکار کر دیا۔ اس کے بجائے، اس نے تمر کو شرمندگی کے ساتھ اس کے باپ کے گھر واپس بھیج دیا۔
آیات 12-26 میں ہم تمر کی طرف سے یہوداہ کو ورغلانے کا احوال پاتے ہیں۔ جب تمر کو احساس ہوا کہ اس کی شادی سیلہ سے نہیں ہونے والی، تو اس نے ایک طوائف کا روپ دھارا اور یہوداہ کو اپنی طرف راغب کیا۔ اس نے ہوشیاری سے یہوداہ کی مہر، اس کی ڈوری اور لاٹھی جو اس نے اجرت کے بدلے اسے دی تھی، اپنے پاس رکھ کر اسے دھوکہ دیا۔ تین ماہ بعد، آیات 24-26 میں، یہوداہ نے سنا کہ تمر حاملہ ہے اور غصے میں اس کی موت کی سزا کا حکم دیا۔ لیکن تمر نے وہ مہر، ڈوری اور لاٹھی پیش کر دی جو یہوداہ نے اسے دی تھی۔ اور جب یہوداہ کو احساس ہوا کہ اس نے کیا کیا ہے، تو اس نے اپنے گناہ کا اعتراف کر لیا۔ پیدائش 26:38 دیکھیں  جہاں یہوداہ نے کہا:
وہ مُجھ سے زِیادہ صادِق ہے کیونکہ مَیں نے اُسے اپنے بیٹے سیلہؔ سے نہیں بیاہا ۔ (پیدائش 26:38) 
جیسا کہ یہ آیت اشارہ کرتی ہے، بزرگ یہوداہ نے اعتراف کیا کہ اس کا گناہ تمر کے کیے ہوئے کسی بھی کام سے کہیں زیادہ بدتر تھا۔ اور وہ اپنے عاجزانہ اعتراف اور توبہ میں ایک مثال بن گیا۔ دل کی اس تبدیلی کے نتیجے میں، تمر کے خلاف یہوداہ کے گناہ کی کہانی کا انجام مثبت ہوا۔ کنعانی عورت سے یہوداہ کے بیٹوں کے بارے میں ابتدائی حصے کے برعکس، موسیٰ نے اس حصے کا اختتام، آیات 27-30 میں، تمر سے یہوداہ کے بیٹوں کی پیدائش  کے بیان  کے ساتھ کیا۔ فارص اور زارح دونوں یہوداہ کے قبیلے میں ممتاز نام بن گئے۔
کنعان میں یہوداہ کے گناہ کے واقعات کو ذہن میں رکھتے ہوئے، آئیے یوسف کی تہدیدی حکمرانی سے وابستہ دوسرے حصے کی طرف مڑیں۔ یہ حصہ، جو پیدائش 1:39–57:41 میں   ہے، مصر میں یوسف کی کامیابی کا ایک طویل احوال ہے۔
مصر میں یوسف کی کامیابی (پیدائش 1:39–57:41)
یہ حصہ تین اہم حصوں میں تقسیم ہوتا  ہے۔ پہلا حصہ، 1:39-23 میں، یوسف کی فوطیفار کے گھر سے جیل منتقلی کا بیان  پیش کرتا ہے۔ مصر پہنچنے کے بعد، یوسف نے جلد ہی فوطیفار کی نظر میں مقبولیت حاصل کر لی اور اس کے گھرانے پر حکومت کرنے لگا۔ لیکن فوطیفار کی بیوی نے یوسف کو ورغلانے کی کوشش کی۔ جب وہ ناکام رہی، تو اس نے یوسف پر بدچلنی کا الزام لگایا۔ اگرچہ یوسف نے اس کی پیش قدمی کے خلاف مزاحمت کی تھی، لیکن فوطیفار نے اپنی بیوی کے جھوٹے الزامات پر یقین کر لیا۔ اس نے یوسف کو فرعون کے قید خانے میں بھیج دیا، جہاں یوسف نے جلد ہی جیلر کا اعتماد جیت لیا۔ چونکہ یہ واقعہ تمر کے ساتھ یہوداہ کے گناہ کے بیانیے کے فوراً بعد آتا ہے، اس لیے یہ واضح طور پر یہوداہ کی سابقہ بدکاری اور یوسف کی اخلاقی پاکیزگی کے درمیان ایک تضاد پیش کرتا ہے۔
جب میں یہوداہ اور تمر کی کہانی پڑھتا ہوں، تو مجھے تقریباً ایسا محسوس ہوتا ہے جیسے مجھے تھوڑی سی "کٹنگ اور پیسٹنگ" کرنی چاہیے، یعنی اس کہانی کو یہاں سے نکال کر کہیں اور رکھ دینا چاہیے۔ تاہم، جب آپ اصل سیاق و سباق کو پڑھتے ہیں، تو آپ کو بخوبی اندازہ ہوتا ہے کہ خدا نے یوسف کی کہانی شروع کرنے کے بعد اس کہانی کو وہیں کیوں رکھا۔ میرا خیال ہے کہ اس نے یہ اس لئے کیا    کیونکہ وہ ایک بدکار شخص اور ایک راست باز شخص کے درمیان تضاد دکھانا چاہتا ہے۔ یوسف فوطیفار کی بیوی کی جنسی ترغیب کے خلاف مزاحمت کرنے کے لیے تیار ہے۔ دوسری طرف یہوداہ درحقیقت اپنی مرضی سے طوائف کے پاس جاتا ہے، جو کہ شاید مذہبی آستانے کی کوئی طوائف تھی۔ چنانچہ آپ وہ تضاد دیکھتے ہیں، اور حقیقت یہ ہے کہ خدا یوسف کو پہلوٹھے کا دوہرا حصہ عطا کرنے والا ہے، حالانکہ وہ پہلوٹھا نہیں تھا، لیکن وہ وہی ہے جو راست بازی کے ساتھ اپنے خاندان کی قیادت کرتا ہے۔ 
 —ڈاکٹر اسٹیفن جے بریمر
دوسرے حصے ، 1:40–45:41 میں، یوسف جیل سے فرعون کے دربار میں منتقل ہوا۔ اس حصے میں، موسیٰ نے وضاحت کی کہ کس طرح یوسف نے فرعون کے عہدیداروں کے خوابوں کی تعبیر دے کر اقتدار حاصل کیا۔ پھر بعد میں، اس نے فرعون کے ان خوابوں کی تعبیر دی جو سات سالہ فراوانی اور سات سالہ قحط سے متعلق تھے۔
تیسرے حصے، 46:41-57 میں، موسیٰ نے فرعون کے دربار میں یوسف کی حکمرانی کا خلاصہ پیش کیا۔ اس حصے میں، موسیٰ نے ان کئی طریقوں  کے بارے میں بتایا،  جن سے یوسف نے مصر میں اختیار استعمال کیا، اور وہ رتبے میں صرف فرعون سے کم تھا۔ یوسف کی کامیابی کے ہر مرحلے میں، موسیٰ نے یہ واضح کیا کہ یوسف نے اقتدار اپنی ذہانت کے بل بوتے پر نہیں، بلکہ خدا کے ہاتھ (فضل) سے حاصل کیا۔
اب جبکہ ہم نے یوسف کی مستقبل کی حکمرانی پر بزرگوں کی نااتفاقی، اور مصر میں یوسف کی تہدیدی حکمرانی کا جائزہ لے لیا ہے، ہمیں کہانی کے مرکزی موڑ کی طرف بڑھنا چاہیے: یعنی مصر میں بزرگوں کی صلح اور دوبارہ ملاپ، جو پیدائش 1:42–12:47 میں درج ہے۔

صلح اور دوبارہ ملاپ  (پیدائش 2:42–12:47)
صلح اور دوبارہ ملاپ کا یہ مرکزی بیانیہ یوسف کے خاندان کے کنعان سے مصر کی طرف کیے گئے تین   مربوط سفروں پر مشتمل ہے۔ پہلا سفر پیدائش 1:42-38 میں ہے۔ دوسرا سفر 1:43–28:45 میں   ہے۔ اور تیسرا سفر 1:46–12:47 میں دیکھا جا سکتا ہے۔ آئیے پہلے سفر پر ایک نظر ڈالتے ہیں۔
پہلا سفر (پیدائش 1:42-38)
پہلا سفر ان تینوں احوال میں سب سے سادہ ہے اور اسے تین حصوں میں تقسیم کیا جا سکتا ہے۔ اول، 1:42-5 میں، شدید قحط کی وجہ سے بھائیوں نے کنعان سے مصر کا سفر کیا۔ اس حصے میں، یعقوب نے بنیمین کے علاوہ یوسف کے تمام بھائیوں کو مصر میں اناج خریدنے کے لیے بھیجا۔
6:42-28 میں دوسرا حصہ،  مصر کے ان واقعات سے متعلق ہے جب یوسف نے پہلی بار اپنے بھائیوں کو پہچانا۔ یوسف نے اپنی شناخت ظاہر نہیں کی، بلکہ اپنے بھائیوں کے کردار کا امتحان لینے کے لیے انہیں بنیمین کو لانے کی خاطر واپس کنعان بھیجا۔ شروع میں، یوسف نے دھمکی دی کہ وہ بنیمین کے مصر آنے تک ان میں سے ایک کے سوا باقی سب کو جیل میں رکھے گا۔ اس کے نتیجے میں، بھائیوں کو احساس ہونے لگا کہ ان کے حساب کتاب کا وقت آ گیا ہے۔ 21:42 میں انہوں نے ایک دوسرے سے کہا: "بیشک ہم اپنے بھائی کے حق میں قصوروار ہیں۔" تین دن بعد، یوسف نے شمعون کے علاوہ باقی سب کو بنیمین کو لانے کے لیے واپس بھیج دیا۔ اس نے حکم دیا کہ ان کے تھیلوں کو اناج سے اور اس چاندی سے بھر دیا جائے جو وہ اناج خریدنے کے لیے لائے تھے۔ جب بھائی واپس جا رہے تھے، تو ان میں سے ایک نے اپنے تھیلے میں چاندی پائی۔ بھائی خوفزدہ ہو گئے اور آیت 28 میں پکار اٹھے، "  خدا نے  یہ ہم سے  کیا کیا؟"
تیسرا حصہ، آیات 29-38 میں، ان واقعات کی رپورٹ پیش کرتا ہے جو بھائیوں کی کنعان واپسی پر پیش آئے۔ انہوں نے اپنے باپ کو قائل کرنے کی کوشش کی کہ وہ بنیمین کو ان کے ساتھ مصر بھیج دیں، لیکن یعقوب نے انکار کر دیا۔ چنانچہ، بھائی کنعان ہی میں رہے۔

دوسرا سفر (پیدائش 1:43–28:45)
پہلے سفر پر مختصر نظر ڈالنے کے بعد، آئیے پیدائش 1:43–45:45 28  دوسرے سفر کے واقعات کی طرف مڑتے ہیں۔ اگرچہ یہ پہلے سفر کے مقابلے میں کچھ زیادہ پیچیدہ ہے، لیکن دوسرا سفر بھی تین اہم حصوں میں تقسیم ہے۔ پہلا حصہ، 1:43-14 میں، بھائیوں کے مصر روانہ ہونے سے پہلے کا ہے۔ جب ان کا خوراک کا ذخیرہ ختم ہو گیا، تو یعقوب بالآخر بنیمین کو اس کے بھائیوں کے ساتھ واپس مصر بھیجنے پر راضی ہو گیا۔
دوسرا حصہ، 15:43–24:45 میں، مصر میں پیش آنے والے واقعات کی طویل منظر کشی پر مشتمل ہے۔ پہلے، 15:43-34 میں، یوسف نے اپنے گھر میں ایک بڑی ضیافت پر اپنے بھائیوں کا استقبال کیا۔ لیکن، اس نے اپنی شناخت کو راز میں رکھے   رکھا۔ 30:43 کے مطابق، یوسف بنیمین کو دیکھ کر اس قدر جذباتی ہوا کہ وہ تنہائی میں رونے کے لیے کمرے سے باہر چلا گیا۔
44 : 1 -13 میں، یوسف نے اپنے بھائیوں کا مزید امتحان لیا۔ اس نے اپنے ناظر کو حکم دیا کہ وہ ان کے تھیلوں کو اناج اور چاندی سے بھر دے اور بنیمین کے تھیلے میں چاندی کا پیالہ رکھ دے۔ پھر یوسف نے اپنے بھائیوں کو واپس کنعان روانہ کر دیا۔ لیکن یوسف کے ایما پر، ناظر نے بھائیوں کو جا لیا۔ اس نے بنیمین کے تھیلے سے چاندی کا پیالہ "برآمد" کیا، اور بھائیوں کو واپس یوسف کے گھر لے آیا۔
آیات 14-34 میں، یہوداہ نے یوسف سے رحم کی التجا کی اور آیت 16 میں اعتراف کیا: "خدا نے تیرے خادموں  کی بدی پکڑ لی  ۔" پھر یہوداہ نے بے غرضی سے بنیمین کی جگہ خود مصر میں رکنے کی پیشکش کی۔ یوسف یہوداہ کی عاجزانہ التجا سے بے حد متاثر ہوا۔ اور 1:45-15 میں، یوسف نے بالآخر اپنے بھائیوں پر اپنی شناخت ظاہر کر دی۔ باب 2:45 ہمیں بتاتا ہے، "[یوسف]   چِلّا چِلّا کر رونے لگا اور مِصریوں نے سُنا اور فرِعونؔ کے محلّ میں بھی آواز گئی۔۔" یوسف نے آیت 7 میں وضاحت کی کہ خدا نے اسے مصر بھیجا تھا تاکہ "تمہاری نسل کو زمین پر باقی رکھے اور بڑی رہائی  سے تمہاری جانیں بچائے۔" پھر اس نے اپنے بھائیوں کو حکم دیا کہ وہ اپنے باپ، یعقوب کو مصر لے آئیں۔ یہ منظر آیات 14-15 میں یوسف اور بنیمین کے ایک دوسرے کے گلے لگ کر رونے اور یوسف کے اپنے تمام بھائیوں کو چومنے اور ان سے باتیں کرنے کے ایک جذباتی منظر کے ساتھ ختم ہوتا ہے۔
یوسف کی کہانی کا درمیانی حصہ یوسف اور اس کے بھائیوں کے درمیان صلح کے بارے میں ہے۔ وہ پہلے ہی مصر پہنچ چکا ہے، مشکلات پیش آ چکی ہیں، یوسف کے بھائی اناج اور قحط سے نجات کی تلاش میں آتے ہیں، لیکن اس کے درمیان، خاص طور پر باب 45 میں، ہمارے پاس یہ شاندار تصویر ہے—یہ درحقیقت شاندار ہے—یہ پوری کتابِ پیدائش کے سب سے ڈرامائی اور جذباتی حصوں میں سے ایک ہے، اور وہ یہ ہے جب یوسف اور اس کے بھائیوں کے درمیان بالآخر صلح ہو جاتی ہے۔ اور آپ دیکھتے ہیں کہ وہ ایک دوسرے کے گلے لگ رہے ہیں اور زار و قطار رو رہے ہیں۔ وہ اس باب میں اور اس سے ذرا پہلے والے باب میں اس قدر روتے ہیں کہ مصری بھی حیران رہ جاتے ہیں کہ یہ سب رونا دھونا کیوں ہو رہا ہے۔ اور یوں، یہ ایک خوبصورت تصویر ہے کیونکہ بھائیوں کے درمیان اتنی نااتفاقی رہی تھی، لیکن اس لمحے وہ مکمل طور پر متحد ہیں۔ اور یہ اتحاد اس حقیقت سے پیدا ہوتا ہے، اول یہ کہ یوسف نے اپنے بھائیوں کا امتحان لیا تھا اور اسے معلوم ہوا کہ وہ بدل چکے ہیں۔ وہ ایسے نہیں تھے جیسے شروع میں تھے کہ جب انہوں نے اس کی جان لینے کی کوشش کی تھی، جب انہوں نے اپنے باپ کو دھوکہ دیا تھا اور اس طرح کی  بُری چیزیں کی تھیں۔ وہ بدلے ہوئے لوگ تھے، اور ان میں سے بعض، جیسے یہوداہ، خاص طور پر بدلے ہوئے انسان کے طور پر سامنے آتے ہیں... یہ صلح اس حقیقت سے آتی ہے کہ یہ بھائی بدل چکے ہیں اور یوسف بدل گیا ہے۔ وہ اس اکھڑ نوجوان سے، جو اپنے خوابوں اور اس طرح کی چیزوں کے بارے میں بہت مغرور تھا، اب ایک ایسے شخص میں بدل گیا ہے جو اقتدار کی پوزیشن میں ہونے کے باوجود رحم دل ہے۔ اور جیسے جیسے آپ ان ابواب میں ان تبدیلیوں کو دیکھتے ہیں یا محسوس کرتے ہیں، ان کے رونے اور ایک دوسرے کو تھامنے کا یہ منظر بہت شاندار ہے اور یقیناً موسیٰ کے دور کے اسرائیلیوں کے ذہنوں میں نقش ہو گیا ہوگا۔
 — ڈاکٹر رچرڈ ایل پریٹ، جونیئر
پھر، 16:45-24 میں، فرعون نے یوسف کو حکم دیا کہ وہ اپنے بھائیوں کو یعقوب کو لانے کے لیے بھیجے۔ اور فرعون نے آیت 20 میں یوسف سے وعدہ کیا: " مُلکِ مِصرؔ کی سب اچھّی چِیزیں تُمہارے لِئے ہیں ۔" یوسف نے تعمیل کی اور اپنے بھائیوں کو ہدایت کی کہ وہ اپنی اس نئی   ہم آہنگی کو برقرار رکھیں۔ آیت 24 میں یوسف نے انہیں ہدایت کی، " دیکھنا، کہیں راستہ میں  تم جھگڑا نہ کرنا!"
دوسرے سفر کے آخری حصے میں، 25:45-28 میں، بھائی کنعان واپس آئے۔ انہوں نے یعقوب کو بتایا کہ مصر میں کیا ہوا ہے، اور یعقوب ان کے ساتھ مصر واپس جانے پر راضی ہو گیا۔
پہلے اور دوسرے سفر میں بزرگوں کی صلح اور دوبارہ ملاپ  کو دیکھنے کے بعد، اب ہم پیدائش 1:46–12:47 میں تیسرے سفر کی طرف آتے ہیں۔
تیسرا سفر (پیدائش 1:46–12:47)
تیسرا سفر دو اہم حصوں میں  تقسیم ہوتا ہے۔ پہلا، 1:46-27 میں بھائیوں کے ایک بار پھر مصر کے سفر کا بیانیہ ہے، لیکن اس بار یعقوب بھی ان کے ساتھ تھا۔ آیات 1-7 میں ہم سفر کے احوال اور خدا کی اس یقین دہانی کے بارے میں جانتے ہیں کہ یعقوب کو مصر میں برکت دی جائے گی۔ سفر کا یہ سلسلہ 8:46-27 میں یعقوب کے ان بیٹوں اور پوتوں کی فہرست پر ختم ہوتا ہے جو مصر گئے تھے۔
  پہلے اور دوسرے سفر کی طرح، 28:46–12:47 ، مصر  میں پیش آنے والے واقعات پر مبنی ایک حصہ بیان کرتا ہے۔ باب 28:46-30 یعقوب کے یوسف کے ساتھ دوبارہ ملاپ سے متعلق ہے جس میں یہوداہ نے اہم  کردار ادا کیا۔ اور اس کے بعد، 31:46–12:47 میں فرعون نے یوسف کے خاندان کا خیر مقدم کیا اور انہیں یوسف کی دیکھ بھال میں جشن میں رہنے کا حکم دیا۔
بزرگوں کی صلح اور دوبارہ ملاپ کے بارے میں لکھنے کے بعد، موسیٰ اپنی کہانی کے چوتھے مرحلے   کی طرف مڑا۔ پیدائش 13:47-27 میں موسیٰ نے مصر میں یوسف کی فیاضانہ حکمرانی کے بارے میں بتایا۔
یوسف کی فیاضانہ حکمرانی (پیدائش 13:47-27)
 47 : 13 - 27میں ہم دیکھتے  ہیں کہ وقت کے ساتھ قحط شدت اختیار کر گیا۔ یوسف نے پورے مصر اور کنعان میں اناج فراہم کیا۔ اس نے مصر اور کنعان کے لوگوں کے مویشی اور زمین خرید کر فرعون کی طاقت کو مستحکم کیا تاکہ انہیں کھانا کھلایا جا سکے۔ اس طرح  اس نے بے شمار جانیں بچائیں۔
اس احوال کے آخر میں، پیدائش 27:47 میں، موسیٰ نے اس بات پر تبصرہ کیا کہ یوسف کی حکمرانی سے یعقوب اور اس کے بیٹوں کو کیا فائدہ پہنچا۔ موسیٰ نے لکھا:
اور اِسرائیلی مُلکِ مِصرؔ میں جشن کے علاقہ میں رہتے تھے اور اُنہوں نے اپنی جایدادیں کھڑی کر لِیں اور وہ بڑھے اور بُہت زِیادہ ہو گئے۔ (پیدائش 27:47) 
بزرگوں کی ابتدائی نااتفاقی، یوسف کی تہدیدی حکمرانی کے عروج، بھائیوں کی صلح اور دوبارہ  ملاپ ، اور مصر میں یوسف کی فیاضانہ حکمرانی کے بعد، ہم یوسف اور اس کے بھائیوں کے بارے میں موسیٰ کے بیانئے  کے آخری مرحلے پر آتے ہیں۔ پیدائش 28:47–26:50 میں، یوسف کی حکمرانی کے تحت یوسف کے خاندان کے  بزرگوں  میں ہم آہنگی   ہو گئی۔ 
بزرگوں کی ہم آہنگی (پیدائش 28:47–26:50)
یہ آخری مرحلہ بزرگوں کے درمیان نااتفاقی کے ابتدائی مسئلے کو حل کرتا ہے۔ اور یوسف کے خاندان کی ہم آہنگی پر توجہ مرکوز کرتے ہوئے، یہ اسرائیل کے لیے ان برکات کو قائم کرتا ہے جو موسیٰ کے اولین  قارئین کے لیے خاص طور پر اہم تھیں۔
بزرگوں کی ہم آہنگی پر مبنی یہ ابواب دو اہم حصوں میں تقسیم ہیں۔ پہلی جگہ، پیدائش 28:47–14:50 میں، موسیٰ نے یعقوب کے ان دیرپا خاندانی انتظامات کی طرف توجہ دلائی جو اس کے آخری ایام میں قائم ہوئے تھے۔ پھر، پیدائش 15:50-26 میں، ہم یوسف کے دیرپا خاندانی انتظامات دیکھتے ہیں۔ آئیے پہلے یعقوب کے خاندانی انتظامات پر نظر ڈالتے ہیں۔
یعقوب کے خاندانی انتظامات (پیدائش 28:47–14:50)
یہ حصہ یعقوب کی  موت کے وقت کے قریب ہونے سے شروع ہوتا ہے۔ 28:47-31 میں، موسیٰ نے وضاحت کی کہ یعقوب نے یوسف سے اسے کنعان میں دفن کرنے کا حلف لیا۔ پھر، 1:48–28:49 میں، ہم یعقوب کی برکات سے متعلق دو الگ الگ ملاقاتوں کے بارے میں پڑھتے ہیں۔
پہلی ملاقات میں، 1:48-22 میں، یعقوب نے ذاتی طور پر یوسف اور اس کے بیٹوں، افرائیم اور منسی کو برکت دی۔ یہاں، یوسف نے دوہرے ورثے کا اعزاز حاصل کیا، جو عام طور پر پہلوٹھے کو دیا جاتا ہے، کیونکہ یعقوب نے افرائیم اور منسی کو ان کے چچاؤں کے برابر سمجھنے کا فیصلہ کیا۔ لیکن غیر متوقع طور پر، یعقوب نے یوسف کے دوسرے بیٹے افرائیم کو پہلوٹھے منسی پر فوقیت  دے دی۔
پھر 1:49-28 میں، یوسف اور اس کے بیٹوں کو ذاتی طور پر سرفراز کرنے کے بعد، یعقوب کے تمام بیٹوں نے اس کی آخری برکات حاصل کیں۔ یعقوب نے اپنے تمام بیٹوں کو اکٹھا کیا، اور ایک ایک کر کے اس بزرگ نے انہیں ان طریقوں سے برکت دی جو ان کی زندگی گزارنے کے انداز کے مطابق تھیں۔ یعقوب کی آخری برکات کے طور پر، ان انتظامات کا مقصد آنے والی نسلوں تک قائم رہنا تھا۔
یہ حصہ پیدائش 29:49–14:50 پر ختم ہوتا ہے، جہاں ہم یعقوب کی موت اور تدفین کے بارے میں پڑھتے  ہیں۔ ان آیات میں، یوسف نے اپنے باپ کی کنعان میں دفن ہونے کی خواہش پوری کی۔ پھر وہ مصر واپس آگیا۔
یوسف کی حکمرانی کے تحت بزرگوں کی ہم آہنگی میں نہ صرف یعقوب کے خاندانی انتظامات پر ایک حصہ شامل ہے؛ بلکہ   اس میں ، پیدائش 15:50-26 میں یوسف کے خاندانی انتظامات کا حصہ  بھی شامل   ہے۔

یوسف کے خاندانی انتظامات (پیدائش 15:50-26)
یہ مختصر حصہ دو چھوٹی رپورٹوں میں منقسم ہے۔ 15:50-21 میں، یوسف نے اپنے بھائیوں کو ان کے ساتھ اپنی مہربانی کا یقین دلایا۔ یوسف کے بھائیوں نے اس سے معافی کی درخواست  کی، اور یوسف نے فیاضی سے انہیں معاف کر دیا۔
یوسف اور اس کے بھائیوں کی کہانی میں ہم جو چیزیں دیکھتے ہیں ان میں سے ایک معافی کی طاقت ہے؛ یعنی ہم پر چاہے کتنے ہی مشکل حالات کیوں نہ ہوں، ہمارے لیے خدا کے نیک مقاصد پر بھروسہ کرنے کی طاقت موجود ہوتی ہے جو معافی میں ملتی ہے۔ ہم شاید ان لوگوں کو دیکھ رہے ہوں جو اتنے مشکل حالات میں نہیں ہیں، اور ہم شاید درست طور پر یہ کہہ سکیں کہ "انہوں نے مجھے اس حال میں پہنچایا ہے۔" لیکن ہم دیکھتے  ہیں کہ اپنے بھائیوں کے کام کے  ردِعمل میں—جنہوں نے اسے بنیادی طور پر غلامی میں بیچ دیا تھا—یوسف کا طرزِ عمل خداوند پر بھروسے  اور فرمانبرداری پر مبنی ہے، اور اس منفرد اور اہم مقصد کی تکمیل ہے جس کے لیے خدا نے اسے مقرر کیا تھا۔ 
 —ریورنڈ ڈاکٹر مائیکل واکر
پیدائش 19:50-21 میں یوسف نے اپنے بھائیوں سے کہا:
مت ڈرو۔ کیا مَیں خُدا کی جگہ پر ہُوں؟  تُم نے تو مُجھ سے بدی کرنے کا اِرادہ کِیا تھا لیکن خُدا نے اُسی سے نیکی کا قصد کِیا تاکہ بُہت سے لوگوں کی جان بچائے چُنانچہ آج کے دِن اَیسا ہی ہو رہا ہے۔  اِس لِئے تُم مت ڈرو۔ مَیں تُمہاری اور تُمہارے بال بچّوں کی پرورِش کرتا رہُوں گا۔ یُوں اُس نے اپنی ملائم باتوں سے اُن کی خاطِر جمع کی۔ 
(پیدائش 19:50-21) 
یوسف اور اس کے بھائیوں کی پوری کہانی پیدائش 22:50-26 میں اس حلف کے ساتھ ختم ہوتی ہے جو یوسف نے اپنے بھائیوں سے لیا تھا۔ پیدائش 25:50 دیکھیں:
یُوسفؔ نے بنی اِسرائیل سے قَسم لے کر کہا خُدا یقیناً تُم کو یاد کرے گا۔ سو تُم ضرُور ہی میری ہڈَّیوں کو یہاں سے لے جانا۔ (پیدائش 25:50) 
پیدائش کے بیانئے  میں، یہ حلف مرنے سے پہلے اپنے بھائیوں کے ساتھ یوسف کا آخری معاملہ تھا۔ یوسف کے بھائیوں نے اپنی نسلوں کی طرف سے وعدہ کیا کہ جب خدا اسرائیل کو مصر سے مخلصی دے گا، تو وہ یوسف کی ہڈیاں دفنانے کے لیے موعودہ زمین لے جا کر اس کی عزت وتکریم  جاری رکھیں گے۔
یوسف کے آخری الفاظ یہ ہیں: " خُدا یقیناً تُم کو یاد کرے گا "—بنیادی طور پر وہ اپنے بھائیوں اور اپنے خاندان سے بات کر رہا تھا—"اور تُم ضرُور ہی میری ہڈَّیوں کو یہاں سے لے جانا ۔" عین  ممکن ہے کہ جب یوسف ایک مصری حکمران کے طور پر مرا تو اسے ممی بنایا گیا ہو اور ایک تابوت میں رکھا گیا ہو... ہر بار جب وہ اس تابوت کو دیکھتے ہوں گے، تو وہ اس وعدے کے بارے میں سوچتے ہوں گے جو یوسف نے لیا تھا اور اس وعدے کے بارے میں بھی جو بزرگوں سے کیا گیا تھا کہ تم اس زمین پر واپس جاؤ گے۔ یوسف نے کہا کہ "میری ہڈیاں اپنے ساتھ لے جانا؛ انہیں اپنے ساتھ موعودہ زمین میں رکھنا۔" یہ خدا کے وعدے کو قبول کرنے کا ایک حصہ تھا... چنانچہ، جب یہودی مصر سے نکلے، تو موسیٰ اپنے ساتھ یوسف کی ہڈیاں لے کر گیا۔ ایک بار پھر، ان چالیس سالوں میں یہ ایک علامت بن گئی، ایک بصری وسیلہ، اس عظیم وعدے کا جو خدا نے اسرائیل کے لوگوں سے ایک موعودہ زمین میں رہنے کے لیے کیا تھا۔ چنانچہ وہ ہڈیاں بالآخر سکم میں دفن ہوئیں، اور میرے خیال میں یہاں اصول بہت سادہ ہے: خدا کے وعدے زندگی کی کسی بھی دوسری چیز سے زیادہ حقیقی ہوتے ہیں ۔ خدا اپنے وعدے پورے کرتا ہے۔
 — ڈاکٹر لیری جے واٹرز
یوسف اور اس کے بھائیوں کے بارے میں  ہمارے اس سبق میں اب تک ہم نے موسیٰ کے احوال کی ساخت اور مواد کا جائزہ لیا ہے۔ اب، ہمیں اپنے سبق کے دوسرے اہم موضوع یعنی ان ابواب کے بڑے موضوعات کی طرف مڑنا چاہیے۔

بڑے موضوعات

پیدائش کے اصل قارئین کے لیے یوسف اور اس کے بھائیوں کی کہانی  میں بہت سے سبق  تھے، اور یہ  اتنے زیادہ تھے جن کا ذکر ہم یہاں نہیں کر سکتے۔ اور یہی بات جدید اطلاق کے لیے بھی سچ ہے۔ پھر بھی، اگر ہم ان ابواب کو اصل قارئین کے پس منظر میں دیکھیں، تو کچھ خاص موضوعات نمایاں ہو کر سامنے آتے ہیں۔ یہ بڑے موضوعات  پھر بھی ان تمام طریقوں کا احاطہ نہیں کرتے جن کے ذریعے یوسف کی کہانی اپنے اصل قارئین پر اثر انداز ہونے کے لیے ترتیب دی گئی تھی۔ اور نہ ہی یہ ان تمام طریقوں کی نمائندگی کرتے ہیں جن کے ذریعے ہمیں آج ان کا اطلاق کرنا چاہیے۔ لیکن یہ بڑے موضوعات ہمیں پیدائش کے اس حصے کی کچھ انتہائی اہم خصوصیات کی طرف رہنمائی فراہم کرتے ہیں۔
ہم ان ابواب کے کچھ بڑے موضوعات کا دو طریقوں سے جائزہ لیں گے۔ پہلے، ہم اس بارے میں چند تبصرے کریں گے کہ ہم ان  مخصوص موضوعات کو اچھی  طرح سمجھ سکیں   جن پر  یوسف کی کہانی اور ابرہام، اضحاق اور یعقوب کے بیانئے، دونوں میں زور دیا گیا ہے۔ اور دوسرے، ہم ان دو خصوصی موضوعات   پر  دئے گئے زور پر زیادہ غور کریں گے جو یوسف اور اس کے بھائیوں کی کہانی میں نمایاں ہیں۔ آئیے پہلے کئی مشترکہ زور دئے جانے والے موضوعات پر غور کریں۔
 موضوعات پر مشترکہ زور
جیسا کہ ہم نے پیدائش کے دیگر اسباق میں دیکھا ہے، ابرہام، اضحاق اور یعقوب کی زندگیوں سے متعلق بیانیوں میں چار اہم موضوعات ظاہر ہوتے ہیں۔ یہ موضوعات یوسف اور اس کے بھائیوں کی کہانی میں بھی نظر آتے ہیں: اسرائیل پر خدا کے فضل پر زور، خدا کے ساتھ اسرائیل کی وفاداری کی ضرورت، اسرائیل کے لیے خدا کی برکات، اور اسرائیل کے ذریعے دوسروں کے لیے خدا کی برکات۔ آئیے ایک لمحے کے لیے اس بات پر غور کریں کہ بائبل کے اس حصے میں اسرائیل پر خدا کے فضل کے موضوع کو کیسے سمجھا جائے۔
اسرائیل پر خدا کا فضل
کتابِ مقدس خدائی فضل، رحم اور مہربانی کے لیے مخصوص اصطلاحات استعمال کرتی ہے، لیکن ہم یوسف کی کہانی میں شاذ و نادر ہی یہ الفاظ دیکھتے ہیں۔ اس کے باوجود، ہمیں ان ابواب میں ہر جگہ خدا کے فضل کا موضوع ملتا ہے۔ یوسف کے دور کی "اس دنیا" میں (جسے ہم 'وہ دنیا' کہیں گے)، خدا نے وقتاً فوقتاً یوسف اور اس کے خاندان کو اپنے ماضی کے فضل کی یاد دلائی، وہ فضل جو اس نے ان کے وقت سے پہلے دکھایا تھا۔ خدا نے ہر موڑ پر یوسف اور اس کے خاندان پر اپنا  مسلسل جاری فضل بھی ظاہر کیا۔ اور جب خدا نے مستقبل کے واقعات کی طرف اشارہ کیا، تو اس نے اکثر یہ ظاہر کیا کہ یوسف اور اس کا خاندان کس طرح ایک دن اس کا مستقبل کا فضل حاصل کریں گے، خاص طور پر موعودہ زمین پر واپسی کا فضل۔
لیکن فضل کی ان تین اقسام نے صرف یوسف کی کہانی کو ہی تشکیل نہیں دیا۔ موسیٰ نے یوسف کی دنیا میں خدا کے فضل کے بارے میں اس لیے لکھا تاکہ اس کے اصل قارئین ان بہت سے طریقوں پر غور کر سکیں جن سے خدا نے "اُن کی دنیا" میں اُن پر فضل دکھایا تھا۔
بالکل اسی طرح، مسیح کے پیروکاروں کے طور پر، ہم اس فضل کا اپنی دنیا پر بھی اطلاق کر سکتے ہیں جو  فضل خدا نے یوسف اور اس کے خاندان پر ظاہر کیا تھا، ۔ ایسا کرنے کے بہت سے طریقے ہیں، لیکن اکثر مسیح کی بادشاہی کے تین مراحل کے تناظر میں سوچنا  بہتر  ثابت ہوتا ہے۔ ہمارے عہد نامہِ جدید کے نکتہِ نظر سے، یوسف اور اس کے بھائیوں پر دکھایا گیا خدا کا ماضی کا فضل ہم پر اس طرح لاگو ہوتا ہے جیسا کہ وہ مسیح کی پہلی آمد، یعنی اس کی بادشاہی کے آغاز میں ظاہر ہوا۔ ہر بار جب ہم یوسف کی کہانی میں خدا کا  مسلسل جاری فضل دیکھتے ہیں، تو ہمیں مسیح کی بادشاہی کے تسلسل کے دوران اپنی روزمرہ کی زندگی میں اس کے مسلسل  جاری فضل کی یاد دلائی جاتی ہے۔ اور جس طرح یوسف اور اس کا خاندان خدا کے مستقبل کے فضل کی امید رکھتے تھے، ہم نئے آسمان اور نئی زمین میں مسیح کی بادشاہی  کی تکمیل  پر خدا کی رحمتوں کی امید رکھ سکتے ہیں۔
اسرائیل پر خدا کے فضل  پر دئے گئے مشترکہ زور  کے ساتھ، آئیے خدا کے ساتھ اسرائیل کی وفاداری کی ضرورت پر نظر ڈالتے ہیں۔
خدا کے ساتھ اسرائیل کی وفاداری
یوسف اور اس کے بھائیوں کی اُس دنیا کے بارے میں موسیٰ کے بیانیے کی سب سے غیر معمولی خصوصیات میں سے ایک یہ ہے کہ موسیٰ نے کبھی خدا کی طرف سے زبانی ہدایات یا احکامات کا حوالہ نہیں دیا۔ اس کے بجائے، موسیٰ نے یہ توقع کی کہ اسرائیلی یوسف کی اس دنیا میں خدا کے ساتھ وفاداری کا جائزہ اس شریعت کی روشنی میں لیں گے جو انہوں نے اپنی دنیا میں حاصل کی تھی۔
اب، یقیناً موسیٰ جانتا تھا کہ بزرگ خدا کی شریعت کے ساتھ وفاداری کے ذریعے اپنی نجات حاصل نہیں کر سکتے تھے۔ یہ ہمیشہ سے ناممکن رہا ہے۔ لیکن ان کی فرمانبرداری اور نافرمانی نے کہانی کے ہر مرحلے پر ان کے دلوں کی حقیقی حالت کو ظاہر کیا۔ اور موسیٰ نے چاہا کہ اُس کے  اپنے قارئین     یوسف کی کہانی کی روشنی میں اپنے دلوں کا جائزہ لیں۔
مثال کے طور پر، منفی پہلو دیکھیں تو ، موسیٰ کو ضرورت نہیں تھی کہ  وہ  یوسف کے بھائیوں کے،اُس کے  قتل  کے منصوبے پر خدا کی ناپسندی کے بارے میں براہِ راست بات کرتا  ۔ اس کے قارئین پہلے ہی جانتے تھے کہ یہ خروج 13:20 میں قتل کے خلاف چھٹے حکم کو توڑنا تھا۔ یوسف کو غلامی میں بیچنا استثنا 7:24 جیسے قوانین کی خلاف ورزی تھی۔ بھائیوں نے یعقوب کو دھوکہ دے کر خروج 12:20 کے اس حکم کی خلاف ورزی کی جس میں ماں باپ کی عزت کرنے کا کہا گیا ہے۔ جب یہوداہ تمر کو طوائف سمجھ کر اُس  کے ساتھ سویا،   تو اس نے خروج 14:20 میں جنسی بدکاری کے خلاف احکامات اور احبار 29:19 جیسے دیگر  شرعی قوانین کی خلاف ورزی کی۔
لیکن زیادہ مثبت پہلو سے دیکھیں  تو  موسیٰ نے اپنے قارئین کے شریعت کے علم پر بھی بھروسہ کیا تاکہ وہ  جان  سکیں کہ یوسف اور اس کے بھائی کب خدا کے وفادار تھے۔ مثال کے طور پر، یوسف نے خروج 14:20 اور 17 میں ساتویں اور دسویں حکم کی تعمیل کی جب اس نے فوطیفار کی بیوی کی ترغیب کے خلاف مزاحمت کر کے اخلاقی پاکیزگی کا مظاہرہ کیا۔ بعد ازاں، پیدائش 29:46-34 جیسےحوالوں  میں، یوسف اور اس کے بھائیوں نے پانچویں حکم (خروج 12:20) کے مطابق اپنے باپ کی عزت کی۔ یوسف کے سامنے بھائیوں کی توبہ اور عاجزی احبار 5:5 جیسے قوانین کی عکاسی کرتی تھی۔ یوسف کی اپنے بھائیوں کے ساتھ مہربانی اور رحم احبار 18:19   کے مطابق تھا۔ چنانچہ، ہم دیکھ سکتے ہیں کہ جیسے جیسے موسیٰ نے اس دنیا میں بے وفائی اور وفاداری کو بیان کیا، اس نے اپنے اصل اسرائیلی قارئین کی اُن کی اپنی دنیا میں بے وفائی اور وفاداری کی طرف توجہ مبذول کروائی۔
جدید دور کے  مسیحیوں کی حیثیت میں، کم از کم تین اہم طریقے ہیں جن سے ہمیں یوسف کی کہانی میں خدا کے ساتھ وفاداری اور بے وفائی کو سمجھنا  چاہیے۔ اول، ہمیں ان مثالوں کا موازنہ اور تضاد خدا کے ساتھ یسوع کی کامل فرمانبرداری سے کرنا چاہیے، خاص طور پر اس کی بادشاہی کے آغاز میں۔ دوم ، ہمیں مسیح کی بادشاہی کے تسلسل کے دوران یوسف کی کہانی کے اخلاقی اصولوں کو اپنی روزمرہ کی زندگیوں پر لاگو کرنے کے لیے تیار رہنا چاہیے۔ اور آخر میں، یوسف کی کہانی میں وفاداری کی ضرورت ہماری توجہ اس طرف مبذول کرائے گی کہ مسیح کی واپسی پر اس کی بادشاہی کی تکمیل  میں کیا ہوگا۔ اس وقت، وہ تمام لوگ جنہوں نے مسیح پرنجات بخش  ایمان رکھا ہے، مکمل طور پر سرخرو ہوں گے اور نئے آسمان اور نئی زمین میں خدا کے کامل  فرمانبردار خادموں میں بدل جائیں گے۔
ہم نے اسرائیل پر خدا کے فضل اور خدا کے ساتھ اسرائیل کی وفاداری  پر مشترکہ زور کو دیکھا ہے۔ یوسف کی کہانی اور بزرگوں کی ابتدائی تاریخ، دونوں میں جس تیسری بات پر مشترکہ زور دیا گیا ہے،  وہ  اسرائیل کے لیے خدا کی برکات کا موضوع ہے۔
اسرائیل کے لیے خدا کی برکات
یوسف اور اس کے بھائیوں کی "اPس دنیا" کے تناظر میں، ہمیں یہ دیکھنا  چاہیے کہ خدا نے کبھی اپنی برکات بزرگوں کی بے وفائی کے باوجود انڈیلیں اور کبھی ان کی وفاداری کے جواب میں عطا کیں۔ موسیٰ نے اس دنیا میں اپنے لوگوں کے لیے خدا کی برکات کے موضوع کو اس طرح ترتیب دیا تاکہ وہ اپنے اصل قارئین کو ان بے شمار طریقوں سے آگاہ کر سکے جن سے خدا نے ان کی دنیا میں انہیں برکت دی تھی—ان کی بے وفائی کے باوجود بھی اور ان کی وفاداری کے جواب میں بھی۔
بالکل اسی طرح، یوسف اور اس کے بھائیوں کی کہانی میں  نظر آنے والی خدا کی برکات کا اطلاق آج ہماری دنیا پر بھی ہوتا ہے۔ کبھی یہ ہماری بے وفائی کے باوجود ہوتا ہے اور کبھی ہماری وفاداری کے جواب میں۔ ہم مسیح کی بادشاہی کے آغاز میں خدا کی طرف سے اپنے لوگوں پر انڈیلی گئی برکات کا اعتراف کر کے یوسف کی کہانی اور اپنی زندگیوں کے درمیان تعلق دیکھ سکتے  ہیں۔ ہم یہ بھی تسلیم کرتے ہیں کہ وہ مسیح کی بادشاہی کے تسلسل میں اب ہمیں کیسی کیسی  برکتیں دیتا ہے۔ اور ہم اس بات کے منتظر ہیں کہ خدا مسیح کی بادشاہی  کی تکمیل  پر ہمیں کس طرح برکت دے گا۔
اسرائیل پر خدا کے فضل، خدا کے ساتھ اسرائیل کی وفاداری، اور اسرائیل کے لیے خدا کی برکات پر مشترکہ زور کے ساتھ، یوسف کی کہانی اسرائیل کے ذریعے دوسروں کے لیے خدا کی برکات پر بھی زور دیتی ہے۔
اسرائیل کے ذریعے دوسروں کے لیے خدا کی برکات
پیدائش 3:12، 18:22، اور 4:26 جیسے حوالے  ہمیں بتاتے ہیں کہ خدا نے اسرائیل کو برکت دی اور ابرہام اور اس کی نسل کو خُدا  کی بادشاہی اور اس کی برکات کو تمام قوموں تک پھیلانے کے لئے  مقرر کیا   ۔ یہ موضوع یوسف کی اُس دنیا میں بنیادی طور پر ان طریقوں سے ظاہر ہوتا ہے جن سے مصر میں یوسف کی حکمرانی دوسروں کے لیے برکت کا باعث بنی۔ مثال کے طور پر، پیدائش 5:39 میں یوسف فوطیفار کے لیے برکت کا باعث تھا۔ 22:39 میں وہ فرعون کے قید خانے کے جیلر کے لیے برکت کا باعث تھا۔ اور یوسف نے فرعون کو اس وقت برکت دی جب اس نے 25:41 میں فرعون کے خواب کی تعبیر بتائی۔ لیکن دوسروں کے لیے سب سے بڑی برکتیں یوسف کے اقتدار کے عروج پر ملیں  جب اس نے مصریوں اور بہت سی قوموں کو برکت دی۔ جیسا کہ پیدائش 56:41-57  میں لکھا  ہے:
تمام رُویِ زمِین پر کال تھا اور یُوسفؔ اناج کے کھتّوں کو کُھلوا کر مِصریوں کے ہاتھ بیچنے لگا اور مُلکِ مصِؔر میں سخت کال ہو گیا۔  اور سب مُلکوں کے لوگ اناج مول لینے کے لِئے یُوسفؔ کے پاس مِصرؔ میں آنے لگے کیونکہ ساری زمِین پر سخت کال پڑا تھا۔ (پیدائش 56:41-57) 
یہ دیکھنا آسان ہے کہ دوسروں کے لیے اسرائیل کی برکات کا موضوع موسیٰ کے اصل قارئین کی "اُن کی دنیا" پر کیسے لاگو ہوتا تھا۔ اول، یوسف کی کہانی سن کر اسرائیلیوں کی   حوصلہ افزائی ہوئی ہوگی کہ ان کے بزرگ پہلے ہی دوسروں کے لیے برکت کا باعث بن چکے تھے۔ انہیں یہ بھی احساس ہوا ہوگا کہ خدا نے انہیں اپنے دور میں دوسروں تک خدا کی برکات پہنچانے کے لیےمقرر کیا  ہے۔ اور وہ اس مستقبل کے منتظر رہے ہوں گے جب ان کی نسلیں پوری دنیا میں خدا کی برکات پھیلائیں گی۔
جیسا کہ آپ توقع کر سکتے ہیں، یہ موضوع ہماری دنیا میں ہم پر بھی لاگو ہوتا ہے۔ مسیح نے اپنی بادشاہی کے آغاز میں دنیا کو برکات عطا کیں۔ وہ اپنی بادشاہی کے تسلسل کے دوران کلیسیا کے ذریعے دنیا کو برکت دیتا ہے۔ اور ایک دن، وہ نئی تخلیق میں اپنی بادشاہی  کی تکمیل  پر دنیا کے ہر قبیلے اور قوم کو برکت دے گا۔
خصوصی زور
  یوسف کی کہانی میں بڑے موضوعات کا جائزہ  لیتے ہوئے  ہم نے یوسف کی کہانی اور پیدائش میں بزرگوں کی باقی تاریخ کے درمیان کچھ موضوعات پر مشترکہ زور  کا ذکر کیا ہے۔ اب ہمیں ان دو خصوصی موضوعات  پر دئے گئے زور  پر  توجہ مرکوز کرنی چاہیے جو واضح طور پر یوسف کی کہانی میں پائے جاتے ہیں۔ اس سبق کے شروع میں ہم نے یہ تجویز کیا تھا کہ:
یوسف اور اس کے بھائیوں کی کہانی نے اسرائیل کے قبیلوں کو سکھایا کہ جب وہ موعودہ زمین کی فتح اور آباد کاری کا سامنا کریں تو  اُنہیں باہمی ہم آہنگی کے ساتھ کیسے رہنا ہے۔
جیسا کہ ہم نے دیکھا  ، پیدائش کے اس حصے کا زیادہ تر تعلق یوسف اور اس کے بھائیوں کے درمیان نااتفاقی اور ہم آہنگی سے ہے۔ اور یوسف اور اس کے بھائی اسرائیل کے بارہ قبیلوں کے آباؤ اجداد تھے۔ چنانچہ، یہ معاملات موسیٰ کے دور میں اسرائیل کے قبیلوں کے درمیان باہمی معاملات سے براہِ راست جڑے ہوئے تھے۔ پیدائش 24:50-25 میں یوسف کے آخری الفاظ سنیں جہاں یہ تعلق نمایاں ہو کر سامنے آتا ہے:
یُوسفؔ نے اپنے بھائِیوں سے کہا مَیں مَرتا ہُوں اور خُدا یقیناً تُم کو یاد کرے گا اور تُم کو اِس مُلک سے نِکال کر اُس مُلک میں پُہنچائے گا جِس کے دینے کی قَسم اُس نے ابرہامؔ اور اِضحاقؔ اور یعقُوبؔ سے کھائی تھی۔  اور یُوسفؔ نے بنی اِسرائیل سے قَسم لے کر کہا خُدا یقیناً تُم کو یاد کرے گا۔ سو تُم ضرُور ہی میری ہڈَّیوں کو یہاں سے لے جانا۔ (پیدائش 24:50-25) 
ان آیات نے یوسف کے دور کی "اُس دنیا" اور موسیٰ کے اصل قارئین کی "اُن کی دنیا" کے درمیان  ایک تعلق قائم کیا۔ موسیٰ نے یوسف اور اس کے بھائیوں کی کہانی کا اختتام یوسف کی اس واضح توقع کے ساتھ کیا جو پیدائش کے اصل قارئین کی زندگیوں میں تھی—یعنی موعودہ زمین میں ان کا داخلہ۔
یوسف کے آخری الفاظ اور اصل قارئین کے تجربات کے درمیان اس تعلق کے نتائج   کا  خلاصہ کرنے کے بہت سے طریقے ہیں۔ لیکن اپنے مقاصد کے لیے، ہم صرف دو خاص چیزوں  پر نظر ڈالیں گے۔ پہلے، ہم دیکھیں گے کہ یوسف اور اس کے بھائیوں کی کہانی موسیٰ کے دور میں اسرائیل کے قبیلوں کے درمیان قومی اتحاد کو فروغ دینے کے لیے کس طرح ترتیب دی گئی تھی۔ اور دوسرے، ہم یہ  دیکھیں گے کہ اس کے الفاظ نے اس قومی تنوع کو کیسے تسلیم کیا جو خدا نے اسرائیل کے قبیلوں کے درمیان مقرر کیا تھا۔ آئیے پہلے قومی اتحاد کے موضوع پر نظر ڈالتے ہیں۔
قومی اتحاد
قومی اتحاد کے موضوع کی اہمیت کو سمجھنے کے لیے ہمیں یہ  بات سمجھنی   ہوگی کہ یوسف اور اس کے خاندان کی کہانی پیدائش میں بار بار سامنے آنے والے ایک نمونے سے ہٹ کر ہے۔ ہم اس نمونے کو "خصوصی جانشینی" (Exclusive Succession) کہہ سکتے ہیں۔ خصوصی جانشینی کا  مطلب  خدا کے خصوصی فضل کا وقت کے ساتھ صرف ایک مرکزی شخصیت یا بزرگ کے ذریعے منتقل ہونا ہے۔
اسے اس طرح سوچیں: پیدائش 1:1–9:11 کی قدیم تاریخ میں، خدا نے پہلے یہ فیصلہ کیا تھا کہ آدم اور اس کی نسل پوری دنیا کو بھر دے گی اور اس پر حکومت کرے گی۔ انہیں پوری زمین پر خدا کی جلال والی بادشاہی کو پھیلانا تھا۔ لیکن گناہ   ہونے کے ساتھ، یہ وعدہ خصوصی طور پر سیت کو منتقل ہوا نہ کہ قائن کو۔ پھر خدا کا خصوصی فضل سیت کی نسل کے ذریعے منتقل ہوتا رہا یہاں تک کہ خدا نے اپنے عہد کی تصدیق خصوصی طور پر نوح کے ساتھ کی۔ نوح کے تین بیٹے تھے: سام، حام اور یافت۔ لیکن خدا کے وعدے خصوصی طور پر سام کے نسب کے ذریعے منتقل ہوئے۔ اور قدیم تاریخ کے اختتام پر، سام کی نسل  میں سے ابرہام خدا کے وعدوں کا خصوصی وارث ٹھہرا۔
پیدائش 10:11–1:37 میں بزرگوں کی ابتدائی تاریخ میں  خصوصی جانشینی   کا  یہی نمونہ جاری رہتا  ہے۔ ابرہام کے وعدے اسماعیل اور ابرہام کے دوسرے بیٹوں کے بجائے صرف اضحاق کو منتقل ہوئے۔ اور اضحاق سے خدا کے وعدے عیسو کے بجائے خصوصی طور پر یعقوب کو منتقل ہوئے۔
اب، پیدائش کے پہلے 36 ابواب میں خصوصی جانشینی کا یہ نمونہ جتنا بھی اہم رہا ہو، یوسف اور اس کے بھائیوں کی کہانی کے ساتھ ہی یہ اچانک ختم ہو جاتا ہے۔ پیدائش کے اس حصے میں موسیٰ نے "شمولیتی جانشینی" (Inclusive Succession) پر زور دیا ہے۔ اس کا ماننا تھا کہ خدا کا خصوصی فضل یعقوب سے اس کے تمام بارہ بیٹوں کو منتقل ہوا، نہ کہ صرف ایک کو۔ جب یعقوب کا انتقال ہوا، تو اس کے تمام بارہ بیٹے اور ان کی نسلیں، یعنی اسرائیل کے بارہ قبیلے، موعودہ زمین کے ورثے میں مشترکہ طور پر شریک تھے۔ اور یعقوب کے ورثے کی اس کے تمام بیٹوں میں اس شمولیتی تقسیم نے موسیٰ کے اسرائیلی قارئین کو قومی اتحاد کا نمونہ  دیا۔
جب ہم یعقوب اور پھر یوسف اور اس کے بھائی یہوداہ کی کہانی پڑھتے ہیں، تو ہمیں احساس ہوتا ہے کہ اس خاندان میں بہت اضطراب، بہت زیادہ تنازع، حسد اور جھگڑا پایا جاتا ہے، اور خدا نہیں چاہتا کہ اس  کے عہد والے لوگ  اس طرح زندگی گزاریں ۔ چنانچہ یہ کہانی ایک نمونہ (paradigm) بن جاتی ہے کہ کس طرح خدا عہد والے لوگوں میں میں اتحاد لانے کے لیے کام کر تا ہے، جیسا کہ یوسف اور یہوداہ آخر کار متحد ہو جاتے ہیں اور ان کے درمیان  کوئی تنازع نہیں رہتا۔ یہ بعد کے لوگوں کے لیے ایک بہترین مثال ہے۔ یوسف اور یہوداہ اسرائیل کے دو بڑے قبیلےتھے ۔ یہ ان کے لیے اس قسم کے اتحاد کی ایک عظیم مثال بن  گئی جو خدا عہد   کے لوگوں  میں دیکھنا چاہتا تھا  اور جسے پیدا کرنے کی وہ کوشش کر رہا تھا ۔
 — ڈاکٹر رابرٹ بی چشوم، جونیئر
جیسا کہ ہم نے پہلے دیکھا، یوسف اور اس کے بھائیوں کی کہانی کا آغاز اس نااتفاقی سے ہوا جو بھائیوں کے ایک دوسرے کے خلاف گناہوں کی وجہ سے پیدا ہوئی تھی۔ لیکن اس کا اختتام بھائیوں کے درمیان ہم آہنگی پر ہوا۔ اس طرح، موسیٰ کے بیانیے نے اس کے پیچھے چلنے والے ہر شخص پر یہ واضح کر دیا کہ خدا نے اسرائیل کے قبیلوں کو قومی اتحاد پیدا کرنے کے لیےکہا  ہے۔ جیسا کہ یوسف کی کہانی سے واضح ہوا،   موعودہ زمین کےاُس  ورثے میں تمام  بنی اسرائیل برابر کے شریک تھے جو خدا نے ابرہام، اضحاق اور یعقوب کو دیا تھا۔
پھر یہ کوئی تعجب کی بات نہیں کہ موسیٰ نے دوسری جگہوں پر بھی اسرائیل کے قبیلوں کے درمیان اتحاد کا ذکر کیا۔ مثال کے طور پر، خروج 8:19 میں اس نے اس بات پر زور دیا کہ تمام اسرائیلیوں نے کوہِ سینا پر خدا کے ساتھ عہد میں داخل ہونے کے لیے متفقہ طور پر اتفاق کیا۔ گنتی 32 اور یشوع 12:1-18 میں، موسیٰ اور یشوع دونوں نے اس بات پر اصرار کیا کہ کسی بھی قبیلے کے ایک دوسرے سے الگ ہونے سے پہلے تمام قبیلوں کو ملکِ کنعان میں مل کر لڑنا چاہیے۔ موسیٰ نے استثنا 2:29 میں عہد کی تجدید کے لیے بھی تمام قبیلوں کو اکٹھا کیا۔
اور اس سے بڑھ کر، اسرائیل کے قومی اتحاد پر عہد نامہ قدیم کے بعد کے مصنفین نے بھی زور دینا جاری رکھا۔ داؤد اور سلیمان کی ناکامیوں کے باوجود، متحدہ بادشاہت کے دور کو اسرائیل کا سنہری دور سمجھا جاتا تھا۔ قوم کی شمالی اور جنوبی ریاستوں میں تقسیم خدا کے اپنے لوگوں کے لیے مقرر کردہ معیار سے بہت دور تھی۔ بعد ازاں، اسرائیل کے انبیاء نے کہا کہ جلاوطنی کے بعد تمام قبیلے دوبارہ متحد ہو جائیں گے۔ اور تواریخ جیسی کتابوں نے اس بات پر اصرار کیا کہ جلاوطنی کے بعد ہر قبیلے کے نمائندوں کو موعودہ زمین میں آباد ہونا چاہیے۔
یوسف اور اس کے بھائیوں کی اس دنیا میں بارہ قبائلی بزرگوں کے درمیان اتحاد پر موسیٰ کے زور نے، ان کی دنیا میں اسرائیل کے قبیلوں کے درمیان قومی اتحاد کو فروغ دیا۔ یہ تاکید اس اہم طریقے کی طرف بھی اشارہ کرتی ہے جس سے یوسف اور اس کے بھائیوں کی کہانی کو ہماری جدید دنیا پر لاگو کیا جانا چاہیے۔ جس طرح اسرائیل کے قبیلے ایک مشترکہ ورثے میں شریک تھے، اُسی طرح  دنیا بھر میں مسیح کے تمام پیروکار مسیح میں ایک مشترکہ ورثے کے حامل ہیں۔ یسوع نے یہ اتحاد اپنی بادشاہی کے آغاز میں قائم کیا۔ ہمیں مسیح کی بادشاہی کے تسلسل کے دوران اس اتحاد  کے حصول کی کوششش کرنی چاہیے۔ اور ہم ایک دن مسیح کی بادشاہی  کی تکمیل  پر خدا کے لوگوں کے درمیان کامل اتحاد اور ہم آہنگی سے خوش ہوں گے۔ افسیوں 3:4-6 دیکھیں، جہاں پولس نے کہا:
 اور اِسی کوشِش میں رہو کہ رُوح کی یگانگی صُلح کے بند سے بندھی رہے۔  ایک ہی بدن ہے اور ایک ہی رُوح۔ چُنانچہ تُمہیں جو بُلائے گئے تھے اپنے بُلائے جانے سے اُمّید بھی ایک ہی ہے۔  ایک ہی خُداوند ہے۔ ایک ہی اِیمان۔ ایک ہی بپتِسمہ۔  اور سب کا خُدا اور باپ ایک ہی ہے۔ جو سب کے اُوپر اور سب کے درمِیان اور سب کے اندر ہے۔
 (افسیوں 3:4-6) 
ان آیات  کی منطق پر غور کریں۔ پولس نے مسیح کے پیروکاروں کو "روح کی یگانگت کو برقرار رکھنے کی کوشش" کرنے  کی نصیحت کی۔ اسرائیل کے قبیلوں کے مشترکہ ورثے کی طرح، ہمارے درمیان بھی بہت کچھ مشترک ہے: ایک بدن، ایک روح القدس، ایک امید، ایک خداوند، ایک ایمان، ایک بپتسمہ اور ایک خدا ، سب کا باپ۔
یوسف اور اس کے بھائیوں کی کہانی آج مسیح کے پیروکاروں کو اس نااتفاقی پر غور کرنے کے بہت سے مواقع فراہم کرتی ہے جو اکثر ہمارے درمیان پیدا ہو جاتی ہے۔ اور جب ہم دنیا بھر میں خدا کے لوگوں کے اتحاد کے لیے خود کو وقف کرتے ہیں تو  یہ ہمارے لئے  بہت  عملی رہنمائی فراہم کرتی ہے ۔
یوسف کی کہانی نے اسرائیلیوں میں قومی اتحادکے جذبے کی  حوصلہ افزائی کی کیونکہ یوسف ایک ایسا شخص تھا جو معافی سے بھرپُور  تھا۔ اور معافی ہی وہ واحد متحد کرنے والا عنصر ہے جو ہمارے پاس ہے، نہ صرف اسرائیلیوں کے لیے بلکہ ہمارے لیے بطور مسیحی، خاندانوں کے لیے اور اس زندگی کے لیے جو ہم اس دنیا میں گزارتے ہیں۔ یوسف کے بھائیوں نے اس کے ساتھ بہت برا سلوک کیا تھا، لیکن جب وہ مشکل میں تھے تو اس نے انہیں بچایا... اور جب ہم یوسف کی کہانی اور اس کے معاف کرنے کے طریقے کو دیکھتے ہیں، تو اس نے ایک ایسی چیز کو معاف کیا جو بہت بڑی تھی۔ وہ اسے مردہ دیکھنا چاہتے تھے۔ وہ اسے زندہ نہیں دیکھنا چاہتے تھے۔ وہ دوبارہ کبھی اس سے ملنا نہیں چاہتے تھے۔ لیکن یوسف نے انہیں نقصان نہیں پہنچانا چاہا۔ اس کے پاس طاقت تھی، اس کے پاس ایسا کرنے کا اختیار تھا، لیکن وہ خداترس بن گیا اور ایمان میں ان سے زیادہ پختہ ہوا اور انہیں اپنے ساتھ شامل کر لیا۔ اور یہ عمل دہرایا جا سکتا ہے، یہ اسرائیل کے بارہ قبیلوں میں دہرایا جا سکتا ہے، یہ ہم میں، ہمارے اپنے خاندانوں میں، ہمارے گرجا گھروں میں دہرایا جا سکتا ہے، اور اسے معاشرے میں بھی اپنایا جا سکتا ہے۔
 — ریورنڈ ڈاکٹر سیپرین کے. گوچیانڈا
اب، جتنا  یہ سمجھنا اہم  ہے کہ موسیٰ کی ان خصوصی تاکیدوں نے اسرائیل کے قومی اتحاد کو فروغ دیا، یہ سمجھنا بھی اتنا ہی اہم ہے کہ موسیٰ کو ایسا کرنے کی ضرورت کیوں پیش آئی۔ مختصراً یہ کہ موسیٰ نے اتحاد کی ضرورت پر اس لیے زور دیا کیونکہ خدا نے اپنے لوگوں کے لیے قومی تنوع (قوموں میں مختلف قسم کے  فرق) بھی  پیدا کیا تھا۔
قومی تنوع
سادہ الفاظ میں، تمام قبائلی بزرگ یعقوب کے وارث تھے، لیکن اس کا مطلب یہ نہیں تھا کہ ان سب کے ساتھ بالکل ایک جیسا سلوک کیا گیا۔ اس کے برعکس، عہد نامہِ قدیم کا باقی حصہ یہ واضح کرتا ہے کہ خدا نے اسرائیل کے مختلف  قبیلوں کو مختلف مراعات اور ذمہ داریاں عطا کیں۔ اور موسیٰ نے اسرائیل کے قبیلوں کے درمیان ہم آہنگی کی ضرورت پر ایک بنیادی وجہ سے زور دیا: اسرائیل کا اتحاد صرف اسی صورت میں برقرار رہ سکتا تھا جب اسرائیلی اس بات کا اعتراف کریں کہ خود خدا نے ان  کی   فرق فرق  قبائلی مراعات اور ذمہ داریوں کو مقرر کیا ہے۔
اتحاد کے موضوع کی طرح، تنوع کا موضوع بھی یوسف اور اس کے بھائیوں کی کہانی کے ہر مرحلے میں نظر آتا ہے۔ لیکن یہ خاص طور پر پیدائش 28:47–33:49 میں نمایاں ہے۔ ان ابواب میں، یعقوب نے اپنا ورثہ اپنے تمام بارہ بیٹوں میں تقسیم کیا، لیکن اس نے ان کے اور ان کی نسلوں کے درمیان دیرپا فرق بھی قائم کیا۔
ان ابواب میں، موسیٰ نے یعقوب کے تمام بیٹوں کے درمیان فرق واضح کر کے اسرائیل کے قومی تنوع کو فروغ دیا۔ تاہم، اپنے مقصد کے لیے، ہم صرف دو پر نظر ڈالیں گے: یہوداہ اور اس کی نسل، اور یقیناً، یوسف اور اس کی نسل۔ آئیے پہلے اس عزت پر غور کریں جو یہوداہ اور اس کی نسل کو دی گئی۔
یہوداہ اور اس کی نسل:موسیٰ نے ان ابواب میں کئی بار بزرگ یہوداہ کو مرکزِ نگاہ بنایا تاکہ اُس فضیلت کی تصدیق کی جا سکے جو خدا نے یہوداہ اور اس کے قبیلے کے لیے مقرر کی تھی۔ یہوداہ پہلی بار پیدائش 12:37-36 میں نظر آتا  ہے جب بھائیوں نے یوسف کو قتل کرنے کی کوشش کی تھی۔ آیات 26-27 میں یہوداہ اپنے بھائیوں کے درمیان ممتاز نظر آیا اور یوسف کی   کامیابی سے  مدد   کی۔ یہوداہ نے اس ہم آہنگی کی توثیق کی جو بھائیوں کی خصوصیت ہونی چاہیے تھی، جب اس نے آیت 27 میں انہیں یاد دلایا کہ "[یوسف] ہمارا بھائی اور ہمارا اپنا گوشت پوست ہے۔" اور ہم یہاں دیکھتے ہیں کہ جب اس کے بھائی اس کے منصوبے پر راضی ہو گئے تو اس کا مطلب یہ ہوا کہ  یہوداہ کی قیادت کو تسلیم کیا گیا ۔
یہوداہ دوبارہ 1:38-30 میں سامنے آتا  ہے جب موسیٰ نے کنعان میں یہوداہ کے گناہ کی کہانی بیان کی۔ یہ واقعہ یہوداہ کی بدکاری کا فوطیفار کے گھر میں یوسف کی دیانتداری سے تضاد پیش کرتا ہے۔ لیکن، 26:38 میں، موسیٰ نے یہوداہ کے عاجزانہ اعتراف کو ظاہر کیا جہاں  یہوداہ نے تسلیم کیا، "[تمر] مجھ سے زیادہ راست باز ہے۔" یہ واضح ہے کہ خدا نے یہوداہ کی توبہ قبول کی کیونکہ خدا نے پھر یہوداہ کو جڑواں بیٹوں، فارص اور زارح سے نوازا۔
موسیٰ نے 14:44-34 میں مصر کے دوسرے سفر کے دوران ایک بار پھر یہوداہ کی قیادت کی طرف توجہ مبذول کرائی۔ جب بنیمین پر چاندی کا پیالہ چرانے کا الزام لگا، تو یہوداہ یوسف کی طرف آگے  بڑھا اور رحم کی التجا کی۔ اس نے عاجزی کے ساتھ بات کی، اور اپنے آپ کو اور اپنے بھائیوں کو یوسف کے "خادم" کہا۔ اس نے اپنے اور اپنے بھائیوں کے کیے پر توبہ کا اظہار اس اعتراف کے ساتھ کیا کہ "خدا نے تیرے خادموں کا گناہ پکڑ لیا ہے۔" اس نے اپنے باپ کی عزت کرتے ہوئے اس "مصیبت کا ذکر کیا جو اگر بنیمین کے  کنعان واپس نہ جانے کی صورت میں [اس کے] باپ پر آئے گی" ۔ اور اس نے دلیری سے "لڑکے کی جگہ" خود مصر میں رہنے کی پیشکش کی۔
اور آخر کار، 1:49-28 میں، یعقوب کی آخری برکات کے دوران یہوداہ نمایاں ہو کر سامنے آیا۔ آیات 8-12 میں، یعقوب نے اعلان کیا کہ یہوداہ اور اس کا قبیلہ قیادت کے ایک بے مثال مقام تک سرفراز کیا جائے گا۔ اور یہوداہ کا قبیلہ ایک دن اسرائیل کا شاہی قبیلہ بنے گا۔ پیدائش 8:49-10 میں یعقوب کے الفاظ دیکھیں:
 اَے یہُوداؔہ! تیرے بھائی تیری مدح کریں گےتیرا ہاتھ تیرے دُشمنوں کی گردن پر ہو گا۔تیرے باپ کی اَولاد تیرے آگے سرنِگُوں ہو گی۔یہُوداؔہ شیرِ بَبر کا بچّہ ہے۔اَے میرے بیٹے! تُو شِکار مار کر چل دِیا ہے۔وہ شیرِ بَبر بلکہ شیرنی کی طرحدَبک کر بَیٹھ گیا۔ کَون اُسے چھیڑے؟یہُوداؔہ سے سلطنت نہیں چھُوٹے گی اور نہ اُس کی نسل سے حُکُومت کا عصا موقُوف ہو گا۔جب تک شِیلوؔہ نہ آئےاور قَومیں اُس کی مُطِیع ہوں گی  (پیدائش 8:49-10) 
یہاں غور کریں کہ یہوداہ کے "بھائی اس کی مدح کریں گے۔" وہ اپنا ہاتھ "اپنے دشمنوں کی گردن پر" رکھے گا، جس کا مطلب ہے کہ وہ ہر اس شخص پر غالب آئے گا جو اس کی مخالفت کرے گا۔ اور یہوداہ کے "باپ کے بیٹے" — یعنی اس کے بھائی — "اس کے آگےسرنگوں ہوں  گے۔" اپنی سابقہ خصوصیات کے عین مطابق، موسیٰ نے اشارہ کیا کہ یہوداہ کے قبیلے کو اسرائیل کے دوسرے قبیلوں پر اختیار حاصل ہوگا۔
یہ نوٹ کرنا ضروری ہے کہ "شاہی عصا" اور "حکومت کا نشان"، جو بادشاہت کی علامتیں ہیں، یہوداہ کی ایک نسل کے پاس ہوں گے۔ یہوداہ کا شاہی خاندان اس وقت تک حکومت کرتا رہے گا "جب تک کہ وہ نہ آئے جس کا یہ حق ہے اور قومیں اس کی فرمانبردار ہوں گی"۔
پیدائش 10 :49 ہمیں کتابِ مقدس میں پہلا واضح حوالہ دیتی ہے کہ یہوداہ کی نسل سے ایک شخص پوری دنیا کا بادشاہ بنے گا۔ یہ داؤد کے گھرانے کے مسیح کا واضح حوالہ ہے۔ اور یہ مستقبل کا بادشاہ پیدائش 3:12 کے اس وعدے کو پورا کرے گا جہاں خدا نے ابرہام سے کہا تھا، "زمین کے تمام قبیلے تیرے وسیلے سے برکت پائیں گے۔" اس بادشاہ کے ذریعے، خدا کی بادشاہی پوری دنیا تک پہنچ جائے گی۔ اور "قوموں کی فرمانبرداری" یہوداہ کے اس عظیم بادشاہ کے سپرد کی جائے گی۔
یہ سمجھنا مشکل نہیں ہے کہ موسیٰ نے اپنے اصل قارئین کے لیے ان کی دنیا میں یہوداہ کی اس سرفرازی پر کیوں زور دیا۔ یہوداہ یعقوب کا پہلوٹھا  بیٹا نہیں تھا، اور عام طور پر اسے ایسی اہمیت حاصل نہ ہوتی۔ چنانچہ، جب موسیٰ نے قومی اتحاد کو فروغ دینے کے لیے یوسف اور اس کے بھائیوں کے بارے میں لکھا، تو اس نے ان سے یہ توقع بھی کی کہ وہ اس اتحاد کو اس حقیقت کی روشنی میں برقرار رکھیں کہ خدا نے یہوداہ کے قبیلے کو اس طرح سرفراز کیا ہے۔
ہماری دنیا میں مسیح کے جدید  دور کے پیروکاروں کے لیے بھی یہوداہ کی سرفرازی کے بہت سےپہلو  ہیں۔ لیکن ان سب کے مرکز میں یہ حقیقت ہے کہ خدا نے یہوداہ کے قبیلے سے ایک عظیم الشان بادشاہ کا وعدہ کیا۔ اور یہ وعدہ داؤد کے کامل راست باز بیٹے، یسوع، کائنات کے بادشاہ میں پورا ہوا۔ یسوع نے اپنی بادشاہی کے آغاز میں آسمان پر اپنا تخت سنبھال لیا۔ وہ اپنی بادشاہی کے تسلسل کے دوران اس وقت تک حکومت کرتا ہے جب تک کہ اس کے تمام دشمن اس کے پاؤں کے نیچے نہ کر دیے جائیں۔ اور اپنی بادشاہی کے کمال پر، وہ نئی تخلیق پر ابد تک حکومت کرے گا۔
اسرائیل کے اندر قومی تنوع پر یہوداہ اور اس کی نسل پر توجہ مرکوز کرتے ہوئے موسیٰ کے زور کو دیکھنے کے بعد، آئیے پیدائش کے اس حصے میں یوسف اور اس کی نسل کی واضح اہمیت کی طرف مڑتے ہیں۔
یوسف اور اس کی نسل:جیسا کہ ہم نے دیکھا  ، پیدائش 2:37–26:50 کا مرکزی کردار یوسف ہے۔ لیکن، اپنے بھائیوں کے برعکس، ان ابواب میں یوسف کی شخصیت کو انتہائی مثالی بنا کر پیش کیا گیا ہے۔ درحقیقت، موسیٰ نے یوسف کے کردار میں کسی خامی کا اشارہ صرف افتتاحی واقعے میں دیا۔ 2:37-11 میں ہم سیکھتے ہیں کہ یوسف نے اپنے بھائیوں کو مشتعل کیا۔ اس نے ان کے بارے میں اپنے باپ کو بری خبریں دیں اور ان کے سامنے اپنے مستقبل کے خوابوں کی بابت فخر کیا۔ لیکن یہ ایک منفی پہلو بھی بہت لطیف ہے۔ اور موسیٰ نے آیت 2 میں یہ ذکر کر کے کہ یوسف "صرف سترہ برس " کا تھا، اس کے منفی  اثر کو کم کر دیا۔
عدم   کاملیت کے اس اشارے کے علاوہ، یوسف کی تصویر مکمل طور پر مثبت ہے۔ یوسف نے وفاداری کے ساتھ فوطیفار کی خدمت کی۔ اس نے فوطیفار کی بیوی کی ترغیب کا مقابلہ کیا۔ فرعون کی خدمت میں وہ بے عیب تھا۔ جب اس کے بھائی اس کے پاس آئے تو اس نے دانشمندی سے ان کا امتحان لیا۔ ان کی طرف سے کی گئی بدی کے باوجود وہ ان کے لیے نرم دل رہا۔ اس نے اپنے باپ اور بنیمین کے لیے محبت کا اظہار کیا۔ مصر کے رہنما کے طور پر اس نے بہت سی قوموں کو برکت دی۔ ان اور بہت سے دوسرے طریقوں سے، موسیٰ نے یوسف کی تصویر بالکل ویسی ہی کشی کی جیسی یعقوب نے پیدائش 26:49 میں بیان کی تھی۔ یوسف "اپنے بھائیوں میں شہزادہ" تھا۔
اب حقیقت پسندانہ طور پر، ہم سب عمومی  تجربے کی بنا پر  جانتے ہیں کہ یوسف نے اپنی زندگی میں کئی بار گناہ کیا ہوگا۔ یسوع کے علاوہ، ہر دور میں ہر انسان  نے گناہ کیا    ہے۔ تو پھر موسیٰ نے یوسف کو اس طرح مثالی کیوں بنایا؟ اس کا مقصد کیا تھا؟ اس کا جواب اس حقیقت میں پنہاں ہے کہ خدا نے یوسف اور اس کی نسل کو اسرائیل کے قبیلوں میں خصوصی اہمیت عطا کی تھی۔
یوسف اور اس کی نسل کی اہمیت سب سے پہلے پیدائش 1:48-22 میں یوسف کے بیٹوں کے لیے کیے گئے خصوصی انتظامات میں ظاہر ہوتی ہے۔ ان آیات میں، یعقوب نے یوسف کے بیٹوں، افرائیم اور منسی کو اس طرح برکت دی جیسے وہ اس کے اپنے بیٹے ہوں۔ 1-تواریخ 1:5 کے مطابق، روبن اپنی بدکاری کی وجہ سے پہلوٹھے کا درجہ کھو چکا تھا۔ چنانچہ، جب یعقوب نے افرائیم اور منسی کو اپنے بیٹوں کے طور پر اپنایا، تو اس کا مطلب یہ تھا کہ یوسف نے یعقوب کے پہلوٹھے کے طور پر دوہرا حصہ حاصل کیا۔
اس انتظام کا ایک سب سے دلچسپ حصہ 13:48-20 میں ظاہر ہوتا ہے جہاں یعقوب نے منسی کے مقابلے میں افرائیم کو برکت دی۔ یوسف نے اپنے بیٹوں کو احتیاط سے یعقوب کے سامنے کھڑا کیا تاکہ یعقوب کا دہنا ہاتھ، جو کہ زیادہ برکت کا ہاتھ تھا، منسی کے سر پر رہے۔ پھر یعقوب کا بایاں ہاتھ، جو کم برکت کا ہاتھ تھا، افرائیم کے سر پر آئے۔ یہ   مناسب   تھا کیونکہ منسی یوسف کا پہلوٹھا بیٹا تھا۔ لیکن کسی وضاحت کے بغیر، یعقوب نے ہاتھ بڑھاتے وقت اپنے ہاتھ ایک دوسرے پر سے گزار دیے تاکہ اس کا بایاں ہاتھ منسی پر اور دہنا ہاتھ افرائیم پر آئے۔ یوسف اس سے ناخوش ہوا اور یعقوب کے ہاتھوں کو منسی کی طرف منتقل کرنے کی کوشش کی۔ لیکن پیدائش 19:48 میں دیکھیں کہ آگے کیا ہوا:
اُس کے باپ نے نہ مانا اور کہا اَے میرے بیٹے! مُجھے خُوب معلُوم ہے۔ اِس سے بھی ایک گُروہ پَیدا ہو گی اور یہ بھی بزُرگ ہو گا۔ پر اِس کا چھوٹا بھائی اِس سے بُہت بڑا ہو گا اور اُس کی نسل سے بُہت سی قَومیں ہوں گی۔ (پیدائش 19:48) 
یا جیسا کہ کہا جا سکتا ہے، "وہ خود میں ایک مکمل قوم ہوں گے۔" گنتی 18:2-21 اور استثنا 17:33 جیسے اقتباسات بتاتے ہیں کہ افرائیم واقعی منسی سے زیادہ کثیر  الاولاد اورمعزز ہو گیا۔ درحقیقت، افرائیم کا غلبہ اس قدر زیادہ تھا کہ بعد میں، تقسیم شدہ بادشاہت کے دور میں، شمالی اسرائیل کی پوری قوم کو اکثر "افرائیم" کہا جاتا تھا۔
اب، یہ سب مسیح کے جدید  دور کے پیروکاروں کو اپنے لئے غیر متعلقہ لگ سکتا ہے۔ لیکن یوسف اور اس کے بھائیوں کی اس دنیا میں افرائیم کو دی گئی غیر متوقع اہمیت نے خدا کے مقرر کردہ ایک ایسے انتظام کی طرف اشارہ کیا جو موسیٰ کے پہلے قارئین کے لیے ان کی دنیا میں خاص طور پر اہم تھا۔ جب موسیٰ   پیدائش  کی کتاب لکھ رہا تھا، تو وہ قوم کی قیادت اپنے شاگرد یشوع کے حوالے کرنے والا تھا۔ لیکن یشوع، موسیٰ اور ہارون کی طرح لاوی کے قبیلے سے نہیں تھا۔ وہ یہوداہ کے شاہی قبیلے سے بھی نہیں تھا۔ بلکہ یشوع، افرائیم کے قبیلے سے تھا، وہ قبیلہ جسے خدا نے دوسروں پر فضیلت کے ساتھ برکت دی تھی۔ درحقیقت، موسیٰ نے اس احوال میں افرائیم کو اپنے جانشین کے انتخاب کی تصدیق کے لیے نمایاں کیا۔ یشوع کی موت کے بعد ہی یہوداہ کا قبیلہ احترام کی اعلیٰ حدوں  تک پہنچا۔ یشوع افرائیمی ہی وہ شخص تھا جس نے قوم کی موعودہ زمین کی طرف قیادت کرنی تھی۔
مسیح کے جدید پیروکاروں کے طور پر، یوسف اور اس کے بھائیوں کی کہانی کا یہ پہلو ہمیں ان متنوع برکات اور کرداروں کو تسلیم کرنے کی دعوت دیتا ہے جو خدا نے ہماری دنیا میں مقرر کیے ہیں۔ اپنی بادشاہی کے آغاز میں، یسوع نے اپنے لوگوں کو طرح طرح کے تحائف سے نوازا۔ اس نے کچھ کو رسول، کچھ کو نبی، کچھ کو استاد اور اسی طرح کے دیگر عہدے دیے۔ اس نے مختلف لوگوں کو مختلف قسم کے فرائض اور مراعات  عطا کیں۔ مسیح نے یہ تنوع اپنے لوگوں کو تقسیم کرنے کے لیے نہیں، بلکہ انہیں ایک دوسرے کے ساتھ جوڑنے کے لیے قائم کیا۔ اور مسیح کی بادشاہی کے تسلسل کے دوران، روح القدس اپنی مرضی کے مطابق اپنی نعمتیں نازل کرتا ہے۔ یہاں تک کہ تکمیل  کے وقت بھی، ہم ان طریقوں میں تنوع دیکھیں گے جن سے خدا ،مسیح کی پیروی کرنے والوں کی عزت افزائی کرے گا۔ جیسے جیسے ہم یوسف اور اس کے بھائیوں کی کہانی کو اپنی دنیا پر لاگو کرتے ہیں، ہمیں اس تنوع اور فرق  کو تسلیم کرنا اور اس کی قدر کرنی چاہیے جو خدا نے ہر دور میں اپنے لوگوں کے درمیان مقرر کیا ہے۔

خلاصہ

یوسف اور اس کے بھائیوں کے اس سبق میں، ہم نے پیدائش کے آخری بڑے حصے کی ساخت اور مواد کا جائزہ لیا ہے۔ اور ہم نے دیکھا ہے کہ موسیٰ نے ان ابواب کو بڑے موضوعات کو نمایاں کرنے  کے لیے کس طرح استعمال کیا، بشمول اُن  موضوعات کے جو پیدائش کے پچھلے حصوں میں ظاہر ہوتے ہیں۔ اور اسرائیل کی قوم کے اتحاد اور تنوع پر ان ابواب میں موسیٰ  نے   خصوصی زور دیا   ۔
یوسف اور اس کے بھائیوں کی کہانی ظاہر کرتی ہے کہ اسرائیل کے بزرگوں کے لیے ایک دوسرے کے ساتھ امن سے رہنا کتنا مشکل تھا۔ لیکن آخر کار، خدا نے ان کے درمیان محبت کے پائیدار بندھن قائم کر دیے۔ نااتفاقی، صلح اور ہم آہنگی کی یہ کہانی، اصل میں اسرائیل کے بارہ قبیلوں کو   خدا  کی قوم  کے طور پر توبہ اور اتحاد کی طرف بُلانے  کے لیے لکھی گئی تھی۔ اور یہ آج ہمیں بھی تفرقہ بازی کے خلاف مزاحمت کرنے اور مسیح کے پیروکاروں کے طور پر ہمارے درمیان موجود محبت کے بندھنوں کو فروغ دینے کی دعوت دیتی ہے۔ مسیح کے بدن کے طور پر، ہمیں مسیح کے ورثے میں شریک ہونا ہے۔ اور یوسف اور اس کے بھائیوں کی کہانی اس بارے میں ناگزیر رہنمائی پیش کرتی ہے کہ ہمیں دنیا بھر میں اس کی جلالی بادشاہی کی خاطر آج خدا کے لوگوں کے اتحاد کے لیے خود کو کیسے وقف کرنا چاہیے۔


















شریک مصنفین

ڈاکٹر اسکاٹ ریڈ (میزبان) ریفارمڈ تھیولوجیکل سیمینری، واشنگٹن ڈی سی میں صدر اور عہد نامہِ قدیم کے ایسوسی ایٹ پروفیسر ہیں۔ ڈاکٹر ریڈ نے ریفارمڈ تھیولوجیکل سیمینری سے M.Div. اور کیتھولک یونیورسٹی آف امریکہ سے M.A. اور Ph.D. کی ڈگریاں حاصل کیں۔ وہ کیتھولک یونیورسٹی آف امریکہ، مالٹا میں آگسٹین تھیولوجیکل انسٹی ٹیوٹ، اور بحیرہ روم کے طاس میں انٹرنیشنل ٹریننگ انسٹی ٹیوٹ میں پڑھا چکے ہیں۔ ڈاکٹر ریڈ مختلف اشاعتوں  کے شریک مصنف رہ  چکے ہیں جیسے کہ Tabletalk (Ligonier Ministries)، The Washington Post اور First Things۔ اس کے علاوہ، انہوں نے Constituent Postponement in Biblical Hebrew Verse (Society of Biblical Literature, 2014) اور Wholehearted: A Biblical Look at the Greatest Commandment and Personal Wealth (Institute for Faith, Work
ڈاکٹر اسٹیفن جے بریمر، ڈیلس تھیولوجیکل سیمینری میں بائبل ایکسپوزیشن کے پروفیسر اور ڈیپارٹمنٹ چیئر ہیں۔
ڈاکٹر رابرٹ بی چشوم، جونیئر، ڈیلس تھیولوجیکل سیمینری میں عہد نامہِ قدیم کے پروفیسر اور ڈیپارٹمنٹ چیئر ہیں۔
ریورنڈ ڈاکٹر سیپرین کے. گوچیانڈا، ڈیلس، ٹیکساس کے ہائی لینڈ پارک پریسبیٹیرین چرچ میں تمام  پاسٹر ٹو آلل نیشنز  کی خدمت انجام دے رہے ہیں۔
ڈاکٹر رابرٹ ایل پریٹ، جونیئر، تھرڈ ملینیم منسٹریز کے صدر اور ریفارمڈ تھیولوجیکل سیمینری، اورلینڈو کیمپس میں عہد نامہِ قدیم کے ایڈجنکٹ پروفیسر ہیں۔
ریورنڈ ڈاکٹر مائیکل واکر، ڈیلس، ٹیکساس کے ہائی لینڈ پارک پریسبیٹیرین چرچ میں ریزیڈنٹ تھیولوجین کے طور پر خدمت کر رہے ہیں۔
ڈاکٹر لیری جے واٹرز، ڈیلس تھیولوجیکل سیمینری میں بائبل ایکسپوزیشن کے پروفیسر ہیں۔





مشکل الفاظ کے معانی

تزادی:   ایک ادبی ساخت جس میں مرکزی نکتے سے پہلے اور بعد کے حصے ایک دوسرے کے متوازی ہوتے ہیں یا ایک دوسرے کا توازن برقرار رکھتے ہیں۔
افرائیم: یوسف کا دوسرا بیٹا جس نے اپنے بھائی منسی کے مقابلے میں بڑی برکت حاصل کی؛ یہ یشوع کا جدِ امجد ہے۔
اسرائیل: عبرانی لفظ جس کا مطلب ہے "خدا جدوجہد کرتا ہے" یا "خدا لڑتا ہے"؛ یہ وہ نیا نام ہے جو یعقوب کو فرشتے کے ساتھ کشتی لڑنے کے بعد دیا گیا؛ نیز، وہ قوم جو یعقوب کی نسل سے ہے۔
اسرائیلی: اسرائیل کی قوم کا ایک رکن۔
منسی: یوسف کا پہلوٹھا بیٹا اضحاق کا پوتا۔
فوطیفار: مصر کا ایک افسر جس نے یوسف کو غلامی میں بیچے جانے کے بعد خریدا تھا؛ فوطیفار کی بیوی نے   یوسف کو ورغلانے کی ناکام  کوشش کی تھی۔
تمر: یہوداہ کے بیٹوں کی بیوہ جس نے یہوداہ کو اس وقت ورغلایا جب اس نے اسے اپنے سب سے چھوٹے بیٹے سے شادی کرنے کی اجازت دینے سے انکار کر دیا تھا؛ یہ فارص اور زارح کی ماں ہے۔
وہ دنیا  : وہ دنیا جس کے بارے میں بائبل کے مصنفین نے لکھا (یعنی متن میں بیان کردہ تاریخی دور) 
اُن کی دنیا  : کتابِ مقدس کے اصل قارئین کی دنیا۔




















